10 Khasiat Minyak Kelapa Dara Yang Anda Perlu Tahu

Tahukah anda apakah nutrisi yang terdapat di dalam minyak kelapa dara dan khasiat minyak ini kepada kesihatan kita? Artikel ini akan membincangkan mengenai khasiat kesihatan yang ada pada minyak kelapa dara.

Minyak kelapa dara adalah minyak yang berasal daripada isi kelapa yang berwarna putih. Secara asasnya minyak kelapa mempunyai dua jenis iaitu minyak kelapa dara (VCO) dan minyak kelapa biasa (RBD). Minyak kelapa ini mempunyai jenis yang berbeza mengikut proses penghasilannya di mana minyak kelapa biasa telah melalui pelbagai proses penapisan, pelunturan dan penyahbauan (RBD) yang menyebabkan ia mempunyai warna kuning, tidak berbau atau rasa kelapa.

Manakala minyak kelapa dara pula dihasilkan melalui kaedah pemampatan kelapa parut yang dibiarkan untuk menghasilkan beberapa lapisan minyak dan santan dalam beberapa hari dan seterusnya diasingkan melalui pelbagai teknik. Berbeza dengan minyak kelapa biasa,minyak kelapa dara tidak mempunyai warna, mempunyai sedikit bau dan rasa kelapa yang manis.

Walaupun ia melalui proses yang berbeza kedua-dua minyak ini mempunya profil lipid (asid lemak) yang sama tapi berbeza ciri-ciri antioksidannya dimana minyak kelapa dara mempunyai nutrisi dan antioksidan yang lebih baik memandangkan ia tidak dikenakan haba yang tinggi atau bahan kimia yang boleh mengurangkan nutriennya. Selain itu, minyak kelapa dara telah menjadi popular kerana manfaatnya kepada kesihatan.

Tidak dinafikan, minyak kelapa dara juga kaya dengan nutrisi yang baik. Di bawah ini menunjukkan kandungan nutrisi yang ada di dalam 14g minyak kelapa dara.

Kalori: 130kcalKarbohidrat: 0gProtein: 0gLemak: 13gZat Besi: 0mgKalsium: 0mgNatrium: 0mg

Berdasarkan jadual di atas, dapat dilihat bahawa majoriti kandungan minyak kelapa dara adalah terdiri daripada lemak tepu. Minyak kelapa dara juga tidak mengandungi sumber karbohidrat dan protein.

Kandungan Berkhasiat Dalam Minyak Kelapa Dara

Jadi, apakah yang membuatkan minyak kelapa dara berkhasiat? Minyak kelapa dara mengandungi beberapa kandungan penting yang boleh memberi manfaat untuk kesihatan badan kita. Antara kandungan tersebut termasuklah:

Minyak kelapa dara tinggi dengan lemak tepu yang terdiri daripada asid lemak rantaian sederhana (MCFA), majoritinya adalah asid laurik dan lain-lain seperti caproic acid, caprylic acid dan capric acid. Asid lemak ini mudah terurai di dalam badan dan bertukar menjadi tenaga tanpa disimpan di dalam hati. Oleh itu, ia boleh menjadi sumber tenaga yang cepat. Selain itu, lemak tepu yang ada di dalam minyak ini juga membuatkan minyak ini lebih stabil untuk penyimpanan jangka panjang dan untuk masakan.

Minyak kelapa dara juga mengandungi antioksidan yang boleh membantu melawan radikal bebas di dalam badan. Antaranya termasuklah asid fenolik (caffeic acid, syringic acid, p-coumaric acid, vanillic acid), asid ferulik dan tocopherol (yang berbentu beta, gamma dan delta).

10 Khasiat Minyak Kelapa Dara kepada kesihatan

Memandangkan minyak kelapa dara mempunyai beberapa komponen yang penting untuk kesihatan, ia sekaligus memberi khasiat kepada kesihatan kita. Berikut adalah beberapa khasiat minyak kelapa dara kepada kesihatan:

1. Baik untuk masalah kulit

Atopic ekzema atau atopik dermatitis adalah satu keadaan di mana kulit seseorang menjadi radang, gatal, kering dan kemerah-merahan. Ia biasanya berlaku kepada kanak-kanak. Namun begitu, orang dewasa juga berpotensi untuk mendapat masalah ekzema ini. Pelbagai kajian telah mendapati bahawa minyak kelapa dara bagus untuk orang yang mempunyai masalah ekzema.

Satu kajian yang dilakukan terhadap orang dewasa yang mempunyai masalah ekzema mendapati bahawa minyak kelapa dara mampu mengurangkan simptom ekzema daripada menjadi bertambah teruk dan ia adalah lebih baik berbanding minyak zaitun.

Kajian ke atas 117 kanak-kanak juga mendapati bahawa penggunaan 5ml minyak kelapa dara 2 kali sehari pada semua permukaan badan adalah lebih bagus berbanding minyak mineral bagi mengurangkan simptom ekzema daripada menjadi teruk. Minyak kelapa dara juga sesuai digunakan sebagai pelembab bagi masalah kulit kering kerana sifatnya yang mampu meningkatkan kelembapan kulit dan meningkatkan lapisan lemak di permukaan kulit.

2. Baik untuk kesihatan rambut

Minyak kelapa dara juga baik untuk kesihatan rambut sekaligus mampu mencegah kerosakan rambut. Terdapat kajian yang mendapati bahawa penggunaan minyak kelapa dara adalah lebih efektif berbanding minyak mineral atau minyak bunga matahari dalam mengurangkan kehilangan protein pada rambut rosak atau rambut sihat apabila digunakan sebagai produk dandanan sebelum dan selepas mencuci rambut.

Hal ini kerana minyak kelapa dara mempunyai asid laurik yang mempunyai ikatan yang tinggi terhadap protein rambut yang berperanan bagi mengelakkan masalah rambut kering, rapuh dan senang gugur. Asid laurik di dalam minyak kelapa dara juga boleh menyerap masuk ke dalam rambut dan membaiki rambut rosak atau membekalkan vitamin, mineral dan lemak sihat kepada rambut.

3. Baik untuk kesihatan jantung

Minyak kelapa dara juga baik untuk kesihatan jantung. Ia mempunyai rantaian lemak tepu semulajadi yang dapat meningkatkan jumlah kolesterol HDL (kolesterol baik) di dalam badan sekaligus baik untuk kesihatan jantung. Namun begitu, terdapat juga kajian yang menunjukkan bahawa minyak kelapa dara boleh meningkatkan paras kolesterol LDL (kolesterol jahat) di dalam badan.

Walaubagaimana pun, terdapat juga kajian yang menunjukkan bahawa pengambilan minyak kelapa dara tidak menyebabkan peningkatan ketara terhadap paras kolesterol LDL di dalam badan. Hal ini mungkin disebabkan beberapa faktor yang juga boleh mempengaruhi paras kolesterol LDL seperti gaya pemakanan yang tinggi serat dan aktiviti fizikal yang dilakukan.

Oleh itu, memandangkan minyak kelapa dara juga boleh menjadi sumber lemak tepu, adalah disarankan untuk mengehadkan pengambilan lemak tepu daripada minyak kelapa dara hanya sebanyak  10% daripada kalori harian.

Artikel Berkaitan: Tanda Sakit Jantung dan Rawatan

4. Baik untuk diabetes

Minyak kelapa dara juga baik untuk pesakit yang mempunyai masalah diabetes atau kencing manis. Hal ini kerana minyak kelapa dara mempunyai asid lemak rantaian sederhana (MCFA) yang telah terbukti dapat menambahbaik berat badan, ukur lilit pinggang dan profil lipid dalam kalangan pesakit diabetik yang berlebihan berat badan.

Kajian awal juga mendapati bahawa penambahan 10g minyak kelapa dara bersama diet Mediterranean yang mengandungi buah, sayur, bijirin dan ikan boleh menurunkan paras gula dalam darah berbanding penambahan minyak jagung.

Walaubagaimana pun, penyelidik itu juga mendapati bahawa pengambilan minyak kelapa dara sahaja tidak dapat memberi manfaat kepada subjek. Oleh itu, minyak kelapa dara perlu diambil bersama pemakanan seimbang bagi mendapat kesan yang optimum.

Artikel Berkaitan: Tanda Kencing Manis dan Rawatan

5. Membantu menurunkan berat badan

Di samping itu, minyak kelapa dara juga boleh membantu untuk menurunkan berat badan. Hal ini kerana minyak kelapa dara mempunyai asid lemak rantaian sederhana yang berpotensi untuk menurunkan lemak di perut. Kajian yang dijalankan terhadap lelaki dan wanita Melayu obes mendapati penurunan yang ketara dalam ukur lilit pinggang subjek lelaki setelah 4 minggu pengambilan 30ml minyak kelapa dara.

Namun, tiada penurunan yang ketara didapati bagi subjek wanita walaupun terdapat trend penurunan ukur lilit pinggang dilaporkan. Namun begitu, dalam kajian lain,  pengambilan 2 sudu makan (30ml) minyak kelapa selama 12 minggu telah menunjukkan penurunan yang ketara dalam indeks jisim tubuh (BMI) dan ukur lilit pinggang bagi 40 orang wanita obes.

Oleh itu, dapat dilihat bahawa minyak kelapa dara juga berpotensi untuk menurunkan berat badan. Walaubagaimanapun, minyak kelapa dara masih lagi mempunyai tinggi kalori. Oleh itu, pengambilan mengikut saranan adalah digalakkan.

6. Tinggi dengan antioksidan

Minyak kelapa dara juga tinggi dengan antioksidan asid fenolik seperti caffeic acid, syringic acid, p-coumaric acid, vanillic acid, dan asid ferulik. Ia juga mengandungi flavonoid dan vitamin seperti vitamin A dan vitamin E. Kajian mendapati bahawa minyak kelapa dara mampu meningkatkan enzim antioksidan di dalam tikus sekaligus menurunkan kandungan lipid peroksida yang boleh menyebabkan kerosakan sel di dalam badan.

Terdapat juga kajian yang menunjukkan minyak kelapa dara mampu meningkatkan status antioksidan di dalam tikus selama 45 hari berbanding minyak zaitun dan minyak bunga matahari. Peningkatan status antioksidan ini seterusnya mampu meningkatkan aktiviti antioksidan sekaligus mampu membantu badan bagi melawan radikal bebas dan memberi kebaikan kepada kesihatan.

7. Berpotensi mencegah kanser

Selain itu, minyak kelapa dara juga berpotensi untuk mencegah penyakit kanser. Hal ini kerana minyak kelapa dara juga mempunyai aktiviti antiradang yang boleh melawan sel kanser. Minyak kelapa dara juga kaya dengan antioksidan yang pelbagai yang boleh membantu melawan radikal bebas seterusnya mampu mengelak penyakit kanser.

8. Baik untuk penyakit Alzheimer

Minyak kelapa dara juga bagus dan berpotensi bagi mencegah dan merawat penyakit Alzheimer. Penyakit Alzheimer biasanya berlaku disebabkan oleh penurunan kebolehan otak untuk menggunakan glukosa sebagai tenaga. Walaubagaimanapun, kajian mendapati bahawa keton dapat menyediakan sumber tenaga alternatif bagi sel otak untuk mengurangkan simptom Alzheimer.

Minyak kelapa dara berpotensi untuk merawat penyakit Alzheimer kerana mengandungi komponen MCFA yang akan bertukar menjadi keton seterusnya memberi tenaga alternatif serta merta kepada otak sekaligus dapat mengelak atau merawat simptom penyakit Alzheimer.

9. Bagus untuk kesihatan tulang

Minyak kelapa dara juga bagus untuk kesihatan tulang dan dapat mencegah masalah osteoporosis (tulang rapuh). Kajian yang dijalankan terhadap tikus mendapati bahawa minyak kelapa dara boleh mempengaruhi status oksidatif tulang dengan menurunkan paras melondialdehyde(bahan yang boleh menyebabkan oksidatif stres di dalam tulang)dan meningkatkan paras enzim antioksidan seperti glutathione peroksida dan superoksida dismutase di dalam tulang selepas 6 minggu.

Terdapat juga kajian ke atas tikus osteoporosis yang menunjukkan bahawa minyak kelapa dara efektif untuk menambahbaikkan struktur tulang dan mencegah kehilangan tulang dalam tikus tersebut.

Selain itu, minyak kelapa dara juga berpotensi untuk mencegah karies gigi. Kajian yang dijalankan terhadap 60 orang remaja lelaki dan perempuan mendapati bahawa minyak kelapa efektif untuk mengurangkan plak gigi setelah 7,15 dan 30 hari penggunaan.

Penggunaan minyak kelapa juga efektif untuk mengurangkan radang gusi yang disebabkan oleh pengumpulan plak atau bakteria pada gigi. Minyak kelapa atau minyak kelapa dara mampu mencegah pengumpulan plak kerana kehadiran komponen asid laurik yang ada di dalam minyak ini yang mempunyai aktiviti antimikrobial yang seterusnya mampu mencegah pertumbuhan bakteria seperti Streptococcus mutans yang boleh menyebabkan plak gigi yang berlebihan.

Kesimpulannya, dapat dilihat bahawa minyak kelapa dara mempunyai pelbagai komponen penting seperti asid lemak, vitamin dan mineral yang boleh memberi manfaat kesihatan kepada tubuh badan kita. Minyak kelapa dara berperanan penting untuk kesihatan kulit, rambut, jantung dan tulang kita. ia juga boleh membantu mencegah penyakit seperti penyakit Alzheimer, kanser dan juga boleh membantu menurunkan berat badan. Akhir sekali, diharapkan artikel ini dapat memberi manfaat kepada pembaca mengenai khasiat minyak kelapa dara.

Khasiat Makanan yang lain

Akinnuga, A. M., Jeje, S. O., Bamidele, O., & Sunday, V. E. (2014). Dietary Consumption of Virgin Coconut Oil Ameliorates Lipid Profiles in Diabetic Rats. Physiology Journal, 2014, 1–5. Assunção, M. L., Ferreira, H. S., Dos Santos, A. F., Cabral, C. R., & Florêncio, T. M. M. T. (2009). Effects of dietary coconut oil on the biochemical and anthropometric profiles of women presenting abdominal obesity. Lipids, 44(7), 593–601.Babu, A. S., Veluswamy, S. K., Arena, R., Guazzi, M., & Lavie, C. J. (2014). Virgin coconut oil and its potential cardioprotective effects. Postgraduate Medicine, 126(7), 76–83. https://doi.org/10.3810/pgm.2014.11.2835Diabetes.co.uk. (2015). Extra virgin olive oil lowers blood glucose and cholesterol, study finds. Dumancas, G. G., Kasi Viswanath, L. C., de Leon, A. R., Ramasahayam, S., Maples, R., Koralege, R. H., Perera, U. D. N., Langford, J., Shakir, A., & Castles, S. (2016). Health benefits of virgin coconut oil. In Vegetable Oil: Properties, Uses and Benefits (Issue March, pp. 161–194).Mumme, K., & Stonehouse, W. (2015). Effects of medium-chain triglycerides on weight loss and body composition: A meta-analysis of randomized controlled trials. Journal of the Academy of Nutrition and Dietetics, 115(2), 249–263. US Department of Agriculture. (2021). Food Data Central- Virgin Coconut Oil. Wallace, T. C. (2019). Health Effects of Coconut Oil—A Narrative Review of Current Evidence. Journal of the American College of Nutrition, 38(2), 97–107.


Muatan Haba Tentu: Maksud & Aplikasi Seharian

Apakah itu Muatan Haba Tentu dan bagaimanakah ia digunakan dalam kehidupan seharian kita? Artikel ini akan membincangkan definisi muatan haba, kegunaan dalam kehidupan seharian dan eksperimen yang melibatkan perkara ini.

Antara salah satu konsep penting dalam fizik adalah memahami bagaimana sesuatu objek itu boleh panas dan juga boleh sejuk. Artikel ini akan menerangkan tentang konsep muatan haba. Muatan haba ialah berapa banyak kuantiti tenaga haba yang diperlukan untuk meningkatkan suhu objek tersebut sebanyak 1°C.

Contoh situasi dimana suhu awal air ialah 27°C dan kita panaskan air untuk meningkatkan suhunya sebanyak 28°C. Berapa banyak haba yang diperlukan untuk meningkatkan suhu air tersebut? Haba yang dibekalkan itulah yang dimaksudkan sebagai muatan haba. Jisim air yang lebih banyak memerlukan haba yang banyak berbanding jisim air yang sedikit. Contohnya, muatan haba objek tersebut ialah 100J/°C maka tenaga haba diperlukan untuk mengubah suhu objek itu sebanyak 1°C ialah 100J tenaga. Muatan haba sesuatu objek bergantung kepada jisim objek dan juga jenis bahan objek.

Muatan haba tentu menerangkan tentang perbandingan sesuatu objek berlainan yang mempunyai jisim yang berbeza dan jenis bahan berbeza. Muatan haba tentu ialah kuantiti haba yang diperlukan untuk meningkatkan suhu 1kg objek sebanyak 1°C. Perkataan ‘tentu’ yang digunakan merujuk kepada kuantiti unit dalam kuantiti fizik. Muatan haba tentu melibatkan jisim 1kg objek tersebut dan berapa banyak haba untuk mengubah suhunya sebanyak 1°C. Rumus bagi muatan haba tentu ialah

Formula ini adalah berasal daripada

1kg air dimasukkan ke dalam bikar. Suhu awal air tersebut ialah 27°C. Air dalam bikar tersebut dipanaskan. Berapa banyakkah kuantiti haba yang diperlukan untuk menaikkan suhu sebanyak 1°C?

1kg air memerlukan 4200 J/kg/°C tenaga haba bagi menaikkan suhunya sebanyak 1°C.

1kg besi dipanaskan. Seperti sedia maklum besi adalah bahan yang sangat mudah panas dan juga mudah sejuk. Nilai ketetapan muatan haba tentu besi adalah kira-kira sebanyak 452J/kg/°C.  Ini bermakna 1kg besi memerlukan sebanyak 452J/kg/°C tenaga haba menaikkan suhunya sebanyak 1°C.

Antara situasi 1 dan 2 perbezaan muatan haba tentu antara air dan besi mamberi impak yang besar dalam pemanasan dan penyejukan sesuatu bahan. Air mempunyai muatan haba yang tinggi berbanding besi. Nilai muatan haba tentu air ialah 4200J/kg/°C manakala besi ialah 452J/kg/°C . Bahan logam mempunyai nilai muatan haba tentu yang lebih rendah berbanding bahan bukan logam.

Jika diperhatikan dalam kehidupan seharian, air akan lambat panas dan besi akan cepat panas. Kesimpulannya, objek yang mempunyai muatan haba tentu yang rendah mudah panas dan sejuk manakala objek yang mempunyai muatan haba tentu yang tinggi sukar panas dan sejuk.

Nota: Nilai muatan haba tentu air dan besi di atas adalah nilai teori.

Sifat bahan yang mempunyai nilai muatan haba tentu yang rendah

Bahan tersebut adalah konduktor haba yang baik. Suhu bahan itu meningkat dalam masa yang singkat apabila dipanaskan dan menurun dengan cepat apabila disejukkan.Peka dengan perubahan suhu, contohnya logam merkuri dalam thermometer. Ia  mudah menyerap haba dan membebaskan haba.Contoh: logam seperti tembaga, keluli, aluminium dan besi banyak digunakan sebagai bahan seperti kuali dan periuk kerana mudah panas dan juga mudah sejuk dengan cepat.

Sifat bahan yang mempunyai nilai muatan haba tentu yang tinggi

Bahan tersebut adalah konduktor haba yang lemah dan merupakan penebat haba. Suhu bahan tersebut meningkat dengan lambat apabila dipanaskan  dan lambat untuk turun apabila disejukkan.Tidak mengalami peningkatan suhu yang mendadak dan boleh menyerap tenaga haba dalam kuantiti yang besar. Contohnya air digunakan sebagai agen penyejuk dalam kenderaan.

Aplikasi Muatan Haba Tentu dalam Kehidupan Seharian

1. Pemilihan bahan binaan rumah tradisional

Rumah yang dibina daripada kayu mempunyai ciri-ciri fizik yang khas. Kayu yang mempunyai muatan haba yang tinggi dan lambat menjadi panas menjadikan rumah kayu sebagai penebat haba daripada bahang cahaya matahari. Seterusnya, menjadikan persekitaran dalam rumah itu tidak terlalu panas pada siang hari.

Kuali diperbuat daripada logam yang mempunyai nilai muatan haba yang rendah. Oleh itu, makanan boleh masak pada suhu yang tinggi. Pemegang kuali pula biasanya diperbuat daripada kayu. Apabila memasak bahagian tengah kuali sahaja yang mudah panas manakala pemegangnya lambat panas kerana nilai muatan habanya tinggi . Kita boleh memegang pemegangnya.

3. Air sebagai bahan penyejuk dalam kenderaan (Coolant)

Air mempunyai muatan haba yang sangat tinggi. Dengan ini membolehkan air menyerap banyak tenaga haba dengan kenaikan suhu yang kecil. Haba akan diserap oleh air yang dialirkan sepanjang ruang dinding enjin.

4. Air sebagai sistem penyejuk enjin kereta

Dalam radiator kereta air juga digunakan untuk menyejukkan enjin. Air boleh menyerap haba yang tinggi dengan kenaikan suhu yang kecil. Air mengalir daripada enjin yang panas dan menyyerap haba yang tinggi. Air yang panas kemudiannya disejukkan di bahagian kipas radiator dan air yang sejuk pula dialirkan ke bahagian enjin yang panas.

Gambar radiator yang berfungsi untuk menyejukkan enjin

5. Menghirup sup panas menggunakan sudu

Suhu sup di dalam mangkuk adalah sama dengan suhu sup di dalam sudu. Apabila menghirup sup dengan sudu mudah untuk sejuk kerana jisim sup di dalam sudu adalah lebih kecil berbanding jisim sup di dalam mangkuk. Kuantiti haba yang mengalir juga rendah di dalam sudu.

Fenomena Alam Yang Berkait Dengan Muatan Haba

1. Kejadian Bayu Laut

Udara di darat adalah cepat panas waktu siang kerana suhu tanah meningkat dengan cepat kerana adanya cahaya matahari. Air mempunyai muatan haba yang tinggi berbanding tanah. Udara yang panas di daratan akan naik ke atas manakala udara sejuk di lautan akan bertiup ke arah darat. Tiupan angin daripada laut ke darat ketika waktu siang dikenali sebagai bayu laut. Pada waktu siang lautan sejuk manakala daratan akan rasa panas.

2. Kejadian Bayu Darat

Pada waktu malam cahaya matahari tiada, darat akan berasa sejuk. Laut mempunyai muatan haba yang tinggi. Udara panas di lautan akan naik ke atas manakala udara sejuk di darat akan bertiup ke arah laut. Tiupan angin daripada darat ke laut dikenali sebagai bayu darat. Pada waktu malam daratan akan sejuk manakala di lautan akan kurang sejuk.

Nilai muatan haba tentu setiap objek memainkan peranan dan memberikan kesan yang banyak dalam kehidupan seharian. Contohnya dalam peralatan memasak, dalam kenderaan dan juga berlaku dalam fenomena alam. Oleh itu, sentiasalah kita mensyukuri setiap perbezaan dan ilmu yang telah diciptakan. Bersamalah kita mengambil manfaat tersebut.

Artikel Berkaitan: Hukum Newton

Anuar, C. K. (2013). Modul Pengajaran Fizik Tingkatan 4. Mudahnya Fizik! – YouTube. (n.d.)


Persahabatan Diantara Bakteria dan Usus Kita

Penulis tertarik untuk menulis bagaimana populasi bakteria yang menghuni usus lalat buah dapat mempengaruhi genom lalat ini seterusnya memberikan kesan kepada evolusi lalat buat ini. Ini bermaksud populasi bakteria yang menghuni usus lalat buat ini menentukan samada lalat buah ini cergas, sihat atau sakit.

Penyelidik daripada Universiti Pennsylvania telah melakukan satu eksperimen yang melibatkan pemberian pelbagai jenis bakteria berbeza kepada lalat buah melalui pemberian diet yang berbeza kepada lalat ini. Mereka mendapati corak genetik lalat buah atau evolusi kehidupan lalat buah dipengaruhi oleh pelbagai populasi bakteria usus ini.

Kepelbagaian populasi bakteria yang menghuni usus lalat buah ini pula dipengaruhi oleh jenis makanan atau jenis diet yang dimakan oleh lalat ini. Situasi ini  adalah sama bagi manusia. Sains menunjukkan bakteria yang menghuni usus kita berubah bergantung kepada jenis makanan atau diet yang kita ambil. Kita pernah mendengar ucapan ini ‘Diri kita adalah apa yang kita makan’.

Telah terbukti yang ianya adalah benar dengan penemuan dan pemahaman ilmu terkini yang menunjukkan diet yang kita ambil akan mempengaruhi bakteria usus kita dan ini kemudiannya akan mempengaruhi kesihatan dan mood kita.

Teknologi penjujukan DNA yang dikenali sebagai pyrosequencing ini membolehkan jujukan DNA bakteria usus lalat buah dikaji dengan cepat dan pantas. Komuniti pelbagai bakteria yang hidup dalam usus ini dikenali sebagai ‘mikrobiom’. Sebagai contoh dalam badan manusia sahaja terdapat trilion gen bakteria-bakteria yang menghuni usus kita dan ini melebihi bilangan gen manusia itu sendiri.

Perkembangan teknologi penjujukan DNA berkembang dengan pesat selari dengan penjujukan DNA genom manusia bermula dari Next Generation Sequencing (NGS), Third-Generation Sequencing (TGS) dan yang terkini ialah Shotgun Metagenomic Sequencing (SMS) telah membolehkan saintis menerokai serta memahami fungsi kehadiran bakteria-bakteria usus ini dalam tubuh manusia.

Penyelidik Tel Aviv menunjukkan yang hormon seksual yang dikenali sebagai feromon dalam lalat buat dipengaruhi oleh bakteria-bakteria yang hidup dalam usus lalat ini. Lalat buah menghasilkan hormon feromon untuk menarik pasangan berlainan jantina. Yang agak menarik, mereka mendapati bakteria-bakteria usus ini dapat mempengaruhi kecenderungan seksual lalat buah dalam memilih pasangan untuk mengawan.

Terdapat dua kumpulan lalat buah, kumpulan pertama diberi diet gula molas (gula tebu) dan kumpulan ke dua diberi diet kanji. Didapati generasi lalat buah yang ke 25 menunjukkan perubahan kecenderungan seksual, dimana lalat buah yang diberi makan diet gula molas lebih suka atau cenderung mencari pasangan yang memakan diet yang sama juga. Terdapat sesuatu didalam makanan mereka yang mungkin menyebabkan kelakuan mereka berubah.

Penemuan ini menunjukkan perilaku seksual lalat ini telah berubah dan ia disebabkan oleh diet yang diberi. Untuk menunjukkan yang hanya faktor diet sahaja yang menyumbang kepada perubahan hormon ini, antibiotik telah diberi kepada dua kumpulan lalat buah ini. Idea memberikan antibiotik ini tercetus kerana, apabila kita makan akan ada bakteria yang tinggal dalam usus membantu kita mencernakan makanan ini.

Antibiotik membunuh bakteria, jadi sekiranya bakteria usus ini mati, adakah kecenderungan seksual ini masih berlaku? Setelah diberikan antibiotik, didapati perubahan drastik terhadap kecenderungan seksual berdasarkan diet ini telah hilang. Lalat buah daripada kedua-dua kumpulan ini didapati bebas memilih pasangan dimana lalat buah diet molas memilih pasangan dari lalat buat diet kanji. Ini menunjukkan perubahan ketertarikan yang disebabkan hormone feromon ini adalah disebabkan oleh diet dan juga jenis bakteria yang menghuni usus kita berdasarkan diet yang diambil.

Kepelbagaian bakteria yang menghuni usus manusia mempunyai fungsi untuk menentukan kesihatan dan juga perasaan hati atau ‘mood’ kita. Bakteria yang menghuni usus bayi adalah berasal dari ibu. Walaubagaimana pun, perkembangan kepelbagaian bakteria dalam usus bayi ini akan berubah bergantung kepada jenis diet atau pemakanan bayi ini.

Manusia memberikan rumah dan makanan kepada bakteria-bakteria ini dan kemudiannya bakteria ini akan membuat kerja untuk membantu badan kita berfungsi. Sebagai contoh, susu ibu yang dimakan oleh bayi mengandungi gula yang khusus untuk memberi makanan kepada bakteria yang khusus yang baik. Bakteria ini berfungsi untuk membantu meningkatkan sistem imun pertahanan bayi.

Setiap individu mempunyai kepelbagaian bakteria yang unik. Terdapat tiga jenis bakteria yang menghuni badan kita. Pertama, yang tidak mengganggu sistem badan kita, hanya mengunakan ruang untuk hidup dan membantu memusnahkan makluk-makluk penceroboh merbahaya. Kedua, bakteria yang merosakkan tisu kita tetapi kita terpaksa hidup dengan mereka.

Contoh ialah bakteria yang menghuni gigi kita dikategori sebagai bakteria yang jahat kerana menghasilkan asid yang boleh merosakkan gigi tetapi kita terpaksa hidup dengan bakteria ini. Untuk hidup dengan aman damai bersama bakteria ini, kita kenalah kerap memberus gigi untuk mengurangkan pembiakan bakteria-bakteria ini. Ketiga, bakteria baik yang kita perlu.

Komuniti bakteria ini terdiri daripada 380,000 bilion bakteria yang terdiri daripada 5000 spesies berbeza dan adalah penghuni usus kita. Bakteria usus ini membantu menghadamkan makanan yang kita makan serta memusnahkan kalori daripada makanan yang kita tidak hadamkan.

Apa yang menarik disini ialah usus juga merupakan tempat dimana kuman-kuman merbahaya sering hadir dan terdapat sel-sel sistem pertahanan badan diusus untuk memusnahkan kuman-kuman ini. Jadi bagaimana sistem imun kita dapat membezakan bakteria usus kita dengan bakteria penceroboh yang merbahaya? Bakteria usus ini akan berinteraksi dengan sistem imun kita dan memberi isyarat pengenalan yang ia merupakan kawan dan bukan penceroboh. Bakteria usus kita juga mempunyai motivasi atau matlamat yang amat jelas iaitu untuk membantu usus kita menjadi sihat.

Orang yang kurus mempunyai komuniti bakteria usus berbeza dengan orang yang obes. Tikus makmal sihat yang diberi bakteria yang menghuni usus individu yang murung juga telah menujukkan sifat-sifat depresi dan kegelisahan. Ilmu sains terkini menunjukkan bakteria yang menghuni usus kita juga mungkin mempengaruhi minda kita. Didapati 90% hormon serotonin dihasilkan didalam usus. Terdapat beberapa saintis mengesyaki bakteria-bakteria usus ini mempengaruhi dalam penghasilan hormon ini. Hormon serotonin ini mempengaruhi ‘mood’ dan emosi kita.

Untuk menggalakkan komuniti bakteria baik hidup dalam usus kita, kita mestilah makan makanan yang sihat (banyakkan sayur, buah serta protin) dan seimbang. Jika kita kerap mengambil makanan segera atau fast food, maka kita akan membiakkan bakteria yang suka kepada makanan segera dan tidak bagus untuk kesihatan dan juga ‘mood’ kita. Jadi kita patut membuat pilihan yang bijak dengan mengambil lebih banyak sayuran, buah-buahan, sumber protin dan kurangkan makanan segera supaya kita dapat menjadi perumah kepada bakteria-bakteria yang baik, sihat dan cergas yang kemudiannya akan membawa kebaikan kepada kesihatan dan emosi kita.

Kita juga patut bersyukur kepada Tuhan Yang Maha Berkuasa kerana memberikan sahabat-sahabat mikro baik yang dapat membantu memberi sumbangan kepada penjagaan kesihatan dan emosi diri. Alhamdulillah (segala puji untuk Allah Tuhan Yang Esa dan Berkuasa).

You Tube ini mempunyai illustrasi yang menerangkan bagaimana bakteria yang menghuni tubuh mempengaruhi kesihatan dan emosi kita.

Seth M. Rudman, Sharon Greenblum, Rachel C. Hughes, Subhash Rajpurohit, Ozan Kiratli, Dallin B. Lowder, Skyler G. Lemmon, Dmitri A. Petrov, John M. Chaston, Paul Schmidt. Microbiome composition shapes rapid genomic adaptation of Drosophila melanogaster. Proceedings of the National Academy of Sciences, 2019; 201907787Gut Bacteria Change The Sexual Preferences of Fruit Flies – NatGeo


Cara Tanam Pokok Tin yang Betul

Bagaimanakah cara tanam pokok tin yang betul? Artikel ini akan membincangkan cara tanam pokok tin yang betul;, pembajaan dan penjagaan pokok ini.

Buah tin ataupun nama sainstifiknya Ficus carica L. merupakan tanaman yang amat popular bagi masyarakat Tanah Arab. Ianya merupakan pokok yang disebut dan tertera dalam Al-Quran dalam surah At-Tin dan juga merupakan makanan sunnah yang diamalkan oleh Nabi Muhammad. Tanaman ini mempunyai pelbagai khasiat terhadap kesihatan.

Antaranya ialah merawat kesuburan, kencing manis, mengawal berat badan, menguatkan tulang, merawat insomnia dan juga penyakit jantung dengan mengawal kolesterol dalam darah. Oleh kerana khasiatnya yang serba lengkap, ianya mendapat sambutan yang sangat menggalakkan di seluruh dunia. Kini secara perlahan-lahan, ianya mula mendapat perhatian rakyat Malaysia.

Penanaman buah tin termasuk dalam Rancangan Malaysia ke-11, di mana kerajaan telah mengusulkan untuk mengusahakan penanaman buah-buahan yang berkhasiat di bawah program National Plan of Action for Nutrition. Penanaman secara komersial mula dipergiatkan di Malaysia, baru-baru ini terdapat seorang usahawan tanaman ini mengusahakannya di Kajang, Selangor dan meraih pendapatan lumayan dengan jualan tanaman bernilai tinggi ini. Disamping meraih pendapatan melalui jualan buahnya, buah tin juga boleh diinovasikan kepada pelbagai produk hiliran yang lain seperti jus, the dan pil kesihatan.

Namun begitu untuk melaksanakan pengeluaran produk hiliran tersebut, sumber yang diperlukan hendaklah tersedia pada paras optimum bagi merealisasikan matlamat tersebut. Oleh yang demikian, usaha membangunkan industri ini hendaklah dilaksanakan oleh kerajaan mahupun badan-badan yang berkaitan terutamanya dalam memberi pendedahan terperinci tentang penanaman buah tin melalui pelbagai program. Ilmu terhadap penanaman ini amat penting untuk diambilkira kerana tidak semua varieti buah tin sesuai ditanam dengan iklim di Malaysia.

Risau perkara tersebut akan mengundang kerugian terhadap pengusaha sekiranya tidak menerima pendedahan awal. Ilmu penanamannya amat penting untuk dipelajari bagi menjamin kejayaan penanaman. Melalui artikel kali ini, saya ingin mendedahkan tentang cara-cara menanam buah tin dengan mudah dan berkesan.

Melalui hasil kajian Institut Penyelidikan MARDI, terdapat 3 varieti yang bersesuaian dan berpotensi untuk diusahakan di Malaysia. Antaranya ialah:

Dari segi faktor tanah, tanaman ini sesuai ditanam di atas pelbagai tanah. Akan tetapi, kawasan tanah yang digunakan hendaklah mempunyai saliran yang baik. Kawasan air bertakung akan menyebabkan akar menjadi rosak dan mereput, lalu menyebabkan kematian pokok. Manakala dari segi suhu pula, ianya sesuai ditanam pada kawasan bersuhu 24-37°C seperti suhu optimum di Malaysia.

Benih pokok tin boleh diperolehi melalui pembelian di nurseri ataupun atas talian. Kebiasaannya benih yang telah dibeli adalah benih yang telah dihasilkan melalui kaedah tut atau secara keratan batang dan boleh terus ditanam pada media yang sesuai.

Perkara pertama adalah sediakan polybag atau pasu untuk penyemaian. Pastikan polybag atau pasu yang digunakan itu mempunyai lubang untuk membuang lebihan air. Kemudian, isikan polybag tersebut dengan tanah campuran di antara tanah merah (70%), peatmoss (15%) dan sekam padi (15%) untuk hasil yang terbaik. Seterusnya buka balutan keratan tut tersebut dengan berhati-hati dan rendamkannya ke dalam larutan racun kulat untuk tempoh 30min.

Selepas itu masukkan benih tersebut ke dalam polibeg atau pasu dan timbuskan dengan menggunakan media tanah yang tersedia. Pokok yang telah ditanam hendaklah diletakkan pada kawasan redup pada peringkat awal. Hal ini kerana, anak benih masih dalam keadaan lemah untuk beradaptasi dengan cuaca panas. Benih yang telah dipindah pada kawasan redup tersebut hendaklah disiram secara berkala bergantung kepada cuaca. Selepas beberapa minggu, pokok akan mula mengeluarkan tunas dan daun.

Untuk melakukan penyiraman, ianya adalah bergantung kepada cuaca dan keadaan semasa. Penyiraman yang ideal untuk tanaman ini adalah sebanyak 2 kali sehari pada cuaca normal.

Sebagai sumber nutrien untuk pokok tin, pemberian baja adalah penting bagi memastikan pertumbuhan pokok dalam keadaan baik dan stabil. Secara umumnya, baja yang digunakan adalah baja NPK Hijau (15:15:15) sepanjang tempoh penanaman. Kadar pemberiannya adalah sekitar 20 -100g bagi setiap minggu bergantung kepada peringkat pertumbuhan.

Penyakit yang umum terhadap tanaman ini adalah karat daun. Hal ini disebabkan faktor cuaca yang mengundang kepada gejala tersebut.  Permukaan daun tin yang mempunyai bulu halus memerangkap air secara tidak langsung dan menyebabkan masalah karat ini menular. Sebagai langkah kawalan perkara ini, disyorkan untuk mengaplikasikan penggunaan racun kulat ataupun pendekatan yang lebih organik secara berkala.

Untuk memulakan penuaian, perlu diketahui bahawa tempoh masa penuaian bagi setiap varieti buah tin adalah berbeza iatu dalam lingkungan 80-85 hari selepas pembentukan putik. Kulit buah tin adalah sangat nipis dan mudah rosak, oleh itu ianya perlu dipetik mengikut indeks kematangan yang sesuai. Sekiranya buah tersebut hendak disimpan dalam bilik sejuk, pastikan buah yang dipetik adalah buah yang seakan separuh masak kerana ianya akan mencapai indeks kematangan yang sesuai dalam tempoh seminggu penyimpanan.

Kebiasaannya, buah tin yang telah matang akan dituai sebanyak 2 kali sehari. Selain itu daun tanaman tin jangan sesekali diremehkan penggunaannya, ianya masih boleh diproses untuk dijadikan teh dan minuman. Anggaran hasil yang boleh dituai dalah bergantung kepada varieti dan kebiasaannya buah tin mampu menghasilkan 1kg buah setiap bulan setelah mencapai kematangan.

Diharapkan artikel cara tanam pokok tin ini akan memberi sedikit sebanyak maklumat kepada mereka yang ingin tanam pokok ini.

Cara Tanam pokok lain yang anda perlu tahu:

Hartinee A., Zuraida A.R., Muhamad Hafiz M.H., Mohd Ridzuan M.D., Wan Mahfuzah W.I., Zul Helmey M.S., Muhammad Afiq T.A., Nor Dalila N.D., Mohd A.S. & Ahmad Hafiz B. (2018). Potensi penanaman tin berskala komersil di Malaysia. Buletin Teknologi MARDI. Bil. 14 (2018): 57 – 68Mohd Norizi (2015). Panduan penjagaan dan menanam pokok tin – Pokok Tin Malaysia


Pokok Ati-Ati: Spesies, Ciri-ciri dan Kegunaan

Apakah spesies pokok ati-ati dan kegunaannya? Artikel ini akan membincangkan spesies pokok ati-ati, ciri-ciri pokok ini dan sebagainya.

Pokok ati-ati sangat terkenal di Malaysia sebagai tanaman hiasan kerana mempunyai dua warna berlainan yang menyerlahkannya. Tumbuhan ini berasal dari kawasan tropika iaitu Asia, Australia, Filipina, Kepulauan Melayu dan Afrika. Pokok ati-ati mempunyai banyak khasiat dan manfaatnya yang tersendiri. Jom kita mendalami dengan lebih lanjut berkaitan pokok ini.

Pokok ati-ati merupakan sejenis pokok hiasan yang cantik dan mempunyai daun yang unik dengan kombinasi satu atau beberapa warna. Warna yang terang dan ceria menjadi tarikan serta sesuai dijadikan tanaman landskap. Pokok ati-ati yang telah matang akan menghasilkan bunga kecil dalam satu jambak. Lazimnya bunga berwarna biru atau putih. Daun jenis ringkas, berbentuk bujur dan mempunyai tekstur daun yang agak kasar. Pangkal daun berbentuk bulat manakala bahagian apeks menirus. Bahagian margin pula bergerigi dan tidak sekata. Akar, daun dan batang ati-ati mempunyai kandungan saponin, manakala bahagian akar mengandungi flavanoid. Ketinggian pokok ati-ati sehingga tiga meter. Tumbuhan herba ini tumbuh secara menegak dan mempunyai banyak cabang.

Terdapat 6 spesis utama pokok ati-ati yang sering dijumpai iaitu

C. blumei, C. amboinicus, C. forskonii, C. pumilus, C. barbatus dan juga C. pumilla.

Ia juga turut dikenali sebagai ‘pokok nilam’ atau pokok ‘bangun-bangun’.

Penyakit asma boleh dirawat menggunakan beberapa helai daun ati-ati yang berwarna hijau dan secubit kapur sirih. Daun ati-ati perlu diramas bersama kapur sirih sehingga lumat dan disapukan pada dada sebelum tidur. Kaedah lain yang boleh digunakan ialah dengan merebus daun ati-ati bersama dua cawan air dan dicampurkan dengan sedikit gula batu.

Kebiasaannya pokok ati-ati dijadikan sebagai tanaman hiasan kerana warnanya yang cantik dan pelbagai seperti warna hijau dan ungu serta campuran merah jambu dan hijau.

Lazimnya daun ati-ati digunakan bagi merawat luka atau lecur akibat air panas. Daun yang matang ditumbuk sehingga lumat dan disapukan pada tempat luka. Ia perlu dilakukan beberapa kali sehingga luka sembuh.

Mengatasi masalah haid dan keputihan

Daun ati-ati yang telah ditumbuk sehingga hancur juga dapat mengatasi masalah haid yang tidak teratur dalam kalangan wanita. Di samping itu, jus daun ati-ati membantu masalah keputihan dan merawat dalaman wanita. Campuran daun ati-ati, daun inai, daun jambu batu dan akar tutup bumi yang direbus sehingga mendidih dan airnya diminum membantu mengecutkan rahim.

Artikel Berkaitan: Punca-punca Tidak Datan Haid

Daun ati-ati membantu merawat batuk terutamanya bagi orang dewasa. Beberapa helai daun akan ditumbuk sehingga lumat dan dicampuri dengan air lalu ditapis dan diminum dua kali sehari.

Pokok ati-ati dibiakkan melalui dua cara iaitu melalui keratan batang dan jalaran akar. Keratan batang bunga ati-ati dipotong mengikut saiz 15-20 cm bergantung kepada spesiesnya. Kebiasaannya, ruas ditanam ke dalam tanah bagi mempercepatkan proses pembiakan. Tanah perlu dipadatkan untuk menyokong tumbesarannya. Ia memerlukan cahaya matahari yang cukup agar daunnya lebih cantik dan menyerlah.

Tumbuhan ini mempunyai batang dan daun yang lembut yang memerlukan air yang banyak bagi mengelakkan pertumbuhannya terbantut jika tanah kering atau kekurangan humus. Ketika kemarau, pokok ati-ati perlu disiram dua kali sehari bagi mengekalkan kelembapannya. Namun begitu, air tidak boleh bertakung kerana ia akan menyebabkan akarnya reput dan mati.

Tumbuhan ini memerlukan medium yang mengandungi bahan organik yang tinggi bagi membantu proses pertumbuhan dan pengakaran yang baik. Medium yang digunakan mengikut nisbah satu beg tanah bakar dan dua beg tanah kompos. Ia memerlukan baja kimia yang tinggi kandungan nitrogen sekurang-kurangnya dua minggu sekali bagi proses pertumbuhan pokok tersebut.

Pokok ati-ati yang telah matang akan menghasilkan bunga kecil dalam satu jambak dan setelah itu, proses mengeluarkan daun muda akan terhenti. Tumbuhan ini memerlukan air yang agak banyak dan memerlukan siraman dua kali sehari pada musim kemarau bagi mengekalkan kesegarannya. Namun begitu, tumbuhan ini memerlukan saliran yang baik dan perlu sentiasa diperiksa agar air tidak bertakung kerana ia boleh mengakibatkan akarnya menjadi reput.

Pokok ati-ati terkenal sebagai tanaman hiasan kerana kecantikan warnanya. Ia juga mudah dijaga dan sukar diserang serangga perosak. Tumbuhan ini dipasarkan pada harga serendah RM10 dan senang diperoleh di mana-mana kedai bunga. Selain kerana kecantikannya sebagai hiasan landskap, ia juga digunakan sebagai ubatan tradisional. Ia dipercayai mampu menyembuhkan luka, batuk, asma, mengatasi masalah haid dan sebagainya.

Ana, J. 2021. Pelbagai jenis dan cara biakkan pokok ati-ati. Retrieved from Anajingga.comAnem, M. 2014. Bunga ati-ati. Retrieved from Anim Agro Technology.Anon. 2014. Ati-ati. Retrieved from Taman Darul Iman.Anon. 2015. Jaga kesihatan pokok. Retrieved from MyMetro.Anon. 2020. Pokok ati-ati. Retrieved from Warisan Petani.Nor. 2021. Ati-Ati. Retrieved from Melur’s Garden.Pokok ati-ati. 2020. Retrieved from Wikipedia.


12 Khasiat Kurma pada Kesihatan Yang Perlu Anda Tahu

Apakah nutrisi yang ada di dalam kurma dan menfaatnya kepada kesihatan kita? Artikel ini akan membincangkan mengenai khasiat kesihatan yang ada pada kurma.

Kurma atau nama saintifiknya Phoenix dactylifera L. banyak ditanam di negara-negara Arab atau Timur Tengah seperti Arab Saudi, Mesir, Oman, Iraq, Iran, Magribi (Morocco) dan Sudan. Buah kurma telah menjadi sumber makanan sejak berabad lamanya dan ia mempunyai pelbagai jenis mengikut nutrisi, saiz atau tempat tanamannya. Antara jenis kurma yang terkenal termasuklah kurma Ajwa, Medjool, Rotab, Maktoom, Safawi, Zahidi dan Khadrawi.

Secara amnya, buah kurma mempunyai rasa yang manis dan bergantung kepada jenis dan peringkat kematangannya. Di Malaysia, buah kurma biasanya banyak dijual apabila menjelang bulan Ramadhan memandangkan ia diambil sebagai makanan pelengkap ketika berbuka puasa atau bersahur.

Tidak dinafikan, buah kurma juga kaya dengan nutrisi yang baik. Perkara di bawah ini menunjukkan kandungan nutrisi yang ada di dalam 100g buah kurma.

Kalori: 215.7kcalKarbohidrat: 52.5gProtein: 1.1gLemak: 0.1gMagnesium: 31mgNatrium: 1mgKalsium: 5mgFosforusL 35mgKalium: 345mgMangan: 0.01mgZink: 0.02mgKuprum: 0.01mgSelenium: 0.24mgVitamin A: 3mcgVitamin B1: 50mcgVitamin B2: 60mcgVitamin B3: 1274mcgVitamin C: 400mcg

Berdasarkan perkara di atas, dapat dilihat bahawa setiap buah kurma mengandungi tinggi dengan karbohidrat, vitamin  B3 dan vitamin C. Buah kurma juga tinggi dengan mineral seperti kalium, magnesium, fosforus dan kalsium.

Kandungan Berkhasiat Dalam Kurma

Jadi, apakah yang membuatkan kurma berkhasiat? Kurma mengandungi beberapa kandungan penting yang boleh memberi manfaat untuk kesihatan badan kita. Antara kandungan tersebut termasuklah:

Kurma tinggi dengan kandungan karbohidrat iaitu boleh mencapai sehingga 52.6-88.6% dengan kandungan gula yang tinggi seperti sukrosa, glukosa dan fruktosa. Kandungan gula yang tinggi berpotensi membekalkan tenaga yang banyak dan cepat untuk badan. Di samping itu, kurma juga mengandungi serat yang terdiri daripada serat larut dan serat tidak larut. Serat penting untuk melancarkan sistem penghadaman kita memandangkan ia tidak dapat dihadam dan diserap oleh tubuh badan kita.

2. Vitamin dan Mineral

Kurma juga merupakan sumber vitamin yang bagus contohnya vitamin B dan vitamin C. Vitamin adalah sejenis antioksidan yang berperanan untuk melindungi sel badan daripada kerosakan  akibat daripada radikal bebas. Ia juga penting bagi meningkatkan sistem imun badan seterusnya membantu melawan jangkitan. Di samping itu, kurma juga mempunyai pelbagai jenis mineral termasuklah kalsium,  fosforus, kalium dan banyak lagi. Dapat dilihat bahawa setiap 100g kurma, terdapat kira-kira 5.0 hingga 206.0mg kalsium di dalam kurma tersebut. Kalsium penting untuk proses fisiologi, pembentukan tulang dan saraf di dalam badan manusia. Selain itu, kurma juga mengandungi tinggi kalium (345.0-1287mg/100g) yang juga penting untuk kesihatan tulang dan jantung. Ia mampu membantu membina otot dan protein di dalam badan, membantu mengawal tekanan darah bahkan juga mampu mengurangkan risiko penyakit kardiovaskular.

Kurma juga mengandungi pelbagai kandungan fitokimia yang berbeza mengikut kematangan, jenis dan keadaan tanah tanaman kurma. Antara kandungan fitokimia yang dapat ditemui di dalam kurma termasuklah polifenol, flavonoid, anthocyanin, quercetin, steroid, tannin dan saponin yang mempunyai sifat antioksidan dan antiradang yang boleh membantu mencegah pelbagai penyakit.

12 Khasiat kurma kepada kesihatan

Memandangkan kurma mempunyai beberapa komponen yang penting untuk kesihatan, ia sekaligus memberi khasiat kepada kesihatan kita. Berikut adalah beberapa khasiat kurma kepada kesihatan:

1. Sumber tenaga yang bagus dan cepat

Kurma boleh menjadi sumber tenaga yang bagus dan cepat. Hal ini kerana kurma tinggi dengan sumber karbohidrat ringkas seperti glukosa, sukrosa dan fruktosa yang merangkumi sehingga 70% daripada buah kurma tersebut. Karbohidrat ringkas yang ada di dalam kurma ini adalah mudah terurai dan bertukar menjadi sumber tenaga, sekaligus mampu membekalkan dan mengembalikan tenaga dengan cepat. Oleh itu, ia sesuai untuk diambil setelah bersenam atau ketika badan terasa letih bagi mengembalikan semula tenaga yang telah hilang dan menguatkan kembali badan.  Jadi, tidak hairanlah ia bagus untuk diambil oleh para atlet atau bagi umat Islam ketika berbuka puasa setelah seharian berpuasa.

2. Memudahkan proses bersalin

Kurma juga boleh membantu proses bersalin bagi para wanita mengandung. Kajian yang dijalankan terhadap 91 orang wanita mengandung yang mengambil 70-76g kurma setiap hari mulai minggu ke-37 kehamilan mendapati bahawa pengambilan kurma pada akhir trimester adalah efektif untuk mengurangkan jangka masa proses bersalin sehingga 4 jam kurang daripada wanita yang tidak mengambil kurma. Ini kerana kurma mendorong pembukaan serviks yang memudahkan proses bersalin dan mengurangkan kemungkinan induksi kehamilan (induce labour) berbanding tidak mengambil kurma.

Kajian yang dijalankan di Malaysia juga telah mendapati bahawa kurma juga boleh mengurangkan kemungkinan induksi kehamilan (induce labour) berbanding tidak mengambil kurma. Kajian itu mendapati bahawa pengambilan 7 biji kurma (kira-kira 80g) mulai minggu ke 37.66 kehamilan mungkin bermanfaat dalam peningkatan peluang untuk mengalami kelahiran secara spontan (kelahiran semulajadi) dan dapat membantu mengurangkan keperluan induksi kehamilan.

Kurma dapat membantu proses bersalin kerana komponen yang ada di dalamnya yang boleh mengikat reseptor oksitosin dan meniru fungsi oksitosin yang menyebabkan kontraksi semasa bersalin seterusnya memudahkan proses melahirkan anak. Kurma juga mengandungi komponen tanin yang boleh membantu proses kontraksi.  Namun begitu, bukti klinikal untuk menyokong kesan klinikal tersebut masih lagi kurang. Kajian yang terperinci masih lagi perlu dilakukan untuk membuktikan kesan tersebut.

3. Berpotensi mencegah kanser

Selain itu, kurma juga berpotensi untuk mencegah penyakit kanser. Kajian menggunakan ekstrak kurma Ajwa pada kadar 100µg/mL mendapati bahawa ekstrak kurma Ajwa berpotensi menghalang pembentukan sel kanser/tidak normal di perut, payu dara, paru-paru dan usus yang boleh menyebabkan kanser di organ-organ tersebut. Aktiviti antitumor ini adalah disebabkan oleh kehadiran antioksidan seperti flavonoid, quercetin, steroids dan polifenol yang ada di dalam buah kurma tersebut.

Aktiviti antioksidan ini meningkatkan aktiviti enzim antioksidan seperti superoxide dismutase (SOD) dan glutathione-S-transferase (GST) yang boleh menghalang penambahan  sel rosak/tidak normal dengan mengurangkan peluang mutagenesis iaitu aktiviti mutasi DNA yang boleh meningkatkan pertumbuhan sel tersebut. Oleh itu, dapat dilihat bahawa kurma dapat mencegah penyakit kanser melalui kawalan genetik.

4. Baik untuk sistem penghadaman

Kurma juga baik untuk sistem penghadaman sekaligus mampu mengelakkan masalah berkaitan sistem penghadaman seperti sembelit. Hal ini kerana kurma juga mengandungi serat di mana terdapat kira-kira 3.57-10.9g serat di dalam 100g kurma. Kurma mengandungi serat larut dan serat tidak larut yang mampu meningkatkan saiz najis dan melembutkannya,  meningkatkan kadar pergerakan usus dan  memudahkan najis untuk melalui usus sekaligus melancarkan sistem penghadaman makanan.

Kajian yand dijalankan mendapati bahawa pengambilan kurma sebanyak tujuh biji (kira-kira 50g) oleh 21 orang dewasa selama 21 hari telah meningkatkan pergerakan usus dan meningkatkan kekerapan najis walaupun tidak meningkatkan jumlah mikroorganisma baik di dalam usus. Oleh itu, ini menunjukkan bahawa pengambilan kurma juga baik untuk sistem penghadaman sekaligus mampu mengurangkan risiko kanser usus tanpa mengubah mirkroorganisma di dalam usus.

Artikel Berkaitan: Tanda-tanda Kanser Usus dan Rawatan

5. Baik untuk fungsi otak

Kurma juga baik untuk fungsi otak. Kajian makmal mendapati bahawa kurma mempunyai potensi terapeutik terhadap penyakit Alzheimer yang boleh menunjukkan simptom seperti gangguan ingatan yang teruk sehingga boleh mengganggu kehidupan seharian. Kajian mendapati bahawa kurma mempunyai perlindungan terhadap keradangan dan oksidatif stres di otak yang boleh menyebabkan penyakit seperti Alzheimer.

Hal ini kerana aktiviti antioksidan yang terdapat di dalam kurma seperti asid fenolik, asid ferulik dan asid caffeic. Kajian lain terhadap tikus juga mendapati bahawa tikus yang diberi makanan yang dicampur dengan kurma mempunyai daya ingatan dan kemampuan belajar yang jauh lebih baik dan juga tingkah laku yang kurang berkaitan dengan kegelisahan berbanding dengan yang tidak diberi kurma.

6. Menurunkan paras kolesterol dalam darah

Di samping itu, kurma juga boleh membantu menurunkan paras kolesterol dalam darah. Kajian yang dijalankan telah menunjukkan bahawa biji kurma (Ajwa dan Sukkari) mempunyai aktiviti hypolipidimik yang mampu menurunkan kadar kolesterol di dalam tikus yang mempunyai masalah diabetes atau masalah kolestrol tinggi. Kajian ke atas tikus albino juga mendapati bahawa ekstrak buah kurma mampu menurunkan paras kolesterol dan trigliceride tikus tersebut.

Artikel Berkaitan: Punca Kolesterol Tingg dalam Darah

7. Meningkatkan kesihatan kardiovaskular

Kurma juga bagus bagi meningkatkan kesihatan kardiovaskular seperti jantung. Jantung adalah organ penting bagi manusia kerana fungsinya untuk mengepam dan membekalkan darah ke seluruh badan.

Kajian yang dijalankan mendapati bahawa kurma boleh mengurangkan kadar trigliceride dan tekanan oksidatif yang boleh menyebabkan penyumbatan plak di arteri  dan meningkatkan risiko serangan jantung. Kurma juga mempunyai kalium yang tinggi namun rendah garam yang boleh membantu menurunkan tekanan darah tinggi sekaligus mengelakkan serangan penyakit jantung. Aktiviti antioksidan dan antiradang yang ada pada buah kurma juga berpotensi untuk mencegah penyakit kardiovaskular seperti penyakit jantung.

8. Antivirus, antikulat dan antibakteria

Kurma juga mempunyai sifat antivirus, antikulat dan antibakteria yang boleh membantu mencegah jangkitan dalam badan manusia. Kajian menunjukkan sifat antimikrobial buah kurma mampu menghalang pertumbuhan mikroorganisma seperti Escherichia coli, Staphylococcus aureus, Klebsiella pneumoni, Candida albicans, C. krusei dan Pseudomonas aeroginos.

Oleh itu, pengambilan buah kurma mampu menghalang pertumbuhan organisma tersebut sekaligus mampu mencegah penyakit yang berkaitan dengan mikroorganisma tersebut. Contohnya, jangkitan yang disebabkan oleh bakteria Staphylococcus aureus boleh menyebabkan masalah seperti jerawat, bisul dan abses iaitu jangkitan kulit yang sangat mudah berjangkit. Di samping itu, penggunaan antimikrobial yang baru menggunakan sumber semulajadi seperti kurma adalah bagus bagi melawan kerintangan mikroorganisma tersebut terhadap ubat antimikrobial yang sudah ada di pasaran.

Aktiviti antidiabetik adalah penting untuk mengawal paras gula dalam darah terutamanya bagi pesakit diabetes. Pelbagai kajian tabung uji dan kajian haiwan telah mendapati bahawa kurma juga mempunyai aktiviti antidiabetik yang boleh menurunkan paras gula dalam darah. Satu kajian terhadap tikus yang mempunyai masalah diabetes telah menunjukkan bahawa 100g/L ekstrak biji kurma Ajwa mampu menurunkan paras gula dalam darah tikus tersebut. Hal ini kerana antioksidan yang ada di dalam kurma seperti flavenoid, steroid, fenolik dan saponin yang mempunyai sifat antidiabetik.

Selain itu, antara kebimbangan yang sentiasa berlaku adalah kurma boleh meningkatkan paras gula dalam darah disebabkan karbohidrat ringkas yang ada di dalamnya. Namun begitu, terdapat satu kajian yang dijalankan di Arab Saudi yang mendapati bahawa pengambilan kurma sehingga 100g sehari tiada perkaitan dengan risiko diabetes. Di samping itu, terdapat juga kajian ke atas  subjek manusia sihat yang menunjukkan bahawa pengambilan kurma sebanyak 100g tidak meningkatkan paras gula semasa berpuasa tetapi telah meningkatkan paras gula setelah makan.

Namun begitu, kajian lain juga mendapati bahawa pengambilan kurma sebanyak 50g tidak meningkatkan paras gula setelah makan di dalam pesakit diabetes yang mempunyai kawalan gaya hidup. Oleh itu, ini menunjukkan bahawa kuantiti pengambilan buah kurma juga memainkan penting dalam mengawal paras gula dalam darah. Oleh itu, harus diingatkan untuk mengawal kuantiti pengambilan kurma agar tidak berlebihan dan bersederhana semasa pengambilan kurma..

Artikel Berkaitan: Punca Kencing Manis dan Rawatan

10. Bagus untuk tulang dan gigi

Oleh kerana nutrisinya yang tinggi kalsium, fosforus dan magnesium, kurma juga bagus untuk tulang. Komponen tersebut  penting untuk gigi yang sihat, melindungi tulang dari osteoporosis, serta mampu menyokong fungsi sel di dalam badan.

Kurma juga tinggi dengan aktiviti antioksidan yang boleh membantu melawan radikal bebas sekaligus memberi kebaikan kepada kesihatan tubuh badan seperti mampu mencegah penyakit. Pelbagai kajian telah menunjukkan aktiviti antioksidan yang ada di dalam kurma.Hal ini kerana kurma mengandungi pelbagai antioksidan termasuklah polifenol, flavonoid, sterol, tanin dan vitamin C sebagai sumber antioksidan yang baik sekaligus berperanan melindungi sel daripada radikal bebas.

12. Boleh mengurangkan keradangan

Keradangan adalah proses penting yang bertindakbalas kepada kecederaan seperti luka terbakar, jangkitan kuman, alergen, bahan kimia toksik dan rangsangan lain. Ia adalah tindakbalas imuniti tubuh yang akan menyebab keadaan bengkak, radang, panas dan sakit di kawasan yang mengalami proses keradangan tersebut. Keradangan yang tidak seimbang boleh membawa kepada pelbagai penyakit seperti diabetes dan artritis.

Buah kurma juga mengandungi pelbagai komponen fitokimia seperti polifenol, flavonoid, proanthocyanidins, β-carotene dan mineral seperti selenium yang mempunyai sifat antiradang. Pelbagai kajian juga telah mendapati aktiviti antiradang daripada ekstrak kurma yang mampu menghalang keradangan.

Kesimpulannya, jelaslah bahawa kurma kaya dengan nutrisi seperti karbohidrat, serat, vitamin, mineral dan antioksidan yang boleh memberi kebaikan kepada kesihatan kita. Kurma mempunyai pelbagai khasiat seperti berpotensi mencegah kanser, memudahkan proses bersalin, mencegah penyakit kardiovaskular, tinggi aktiviti antioksidan dan mengurangkan keradangan. Kurma juga bagus untuk tulang dan gigi, baik untuk sistem penghadaman dan boleh menjadi sumber tenaga yang cepat. Akhir sekali, diharapkan artikel ini dapat memberi manfaat kepada pembaca mengenai khasiat kurma.

Khasiat Buah yang lain

Al-Mssallem., M. Q. (2018). Consumption of Dates among Saudi Adults and its Association with the Prevalence of Type 2 Diabetes. Asian Journal of Clinical Nutrition, 10(2), 58–64.Alkaabi, J. M., Al-Dabbagh, B., Ahmad, S., Saadi, H. F., Gariballa, S., & Ghazali, M. Al. (2011). Glycemic indices of five varieties of dates in healthy and diabetic subjects. Nutrition Journal, 10(1), 1–9Bagherzadeh Karimi, A., Elmi, A., Mirghafourvand, M., & Baghervand Navid, R. (2020). Effects of date fruit (Phoenix dactylifera L.) on labor and delivery outcomes: A systematic review and meta-analysis. BMC Pregnancy and Childbirth, 20(1), 1–14.Baliga, M. S., Baliga, B. R. V., Kandathil, S. M., Bhat, H. P., & Vayalil, P. K. (2011). A review of the chemistry and pharmacology of the date fruits (Phoenix dactylifera L.). Food Research International, 44(7), 1812–1822.Eid, N., Osmanova, H., Natchez, C., Walton, G., Costabile, A., Gibson, G., Rowland, I., & Spencer, J. P. E. (2015). Impact of palm date consumption on microbiota growth and large intestinal health: A randomised, controlled, cross-over, human intervention study. British Journal of Nutrition, 114(8), 1226–1236.Essa, M. M., & Akbar, M. (2016). Beneficial effects of date palm fruits on neurodegenerative diseases. Neural Regeneration Research, 11(7), 1071–1072.Hussain, M. I., Farooq, M., & Syed, Q. A. (2020). Nutritional and biological characteristics of the date palm fruit (Phoenix dactylifera L.) – A review. Food Bioscience, 34(October 2018).Khalid, S., Khalid, N., Khan, R. S., Ahmed, H., & Ahmad, A. (2017). Khalid 2017 A review on chemistry and pharmacology of Ajwa date fruit and pit _ Enhanced Reader.pdf. Trends in Food Science & Technology, 63, 60–69.Kordi, M., Meybodi, F. A., Tara, F., Nematy, M., & Shakeri, M. T. (2013). The effect of dateconsumptionin late pregnancy on the onset of labor in nulliparous women. Iranian Journal of Obstetrics, Gynecology and Infertility, 16(77), 9–15.Mirza, M. B., Syed, F. Q., Khan, F., Elkady, A. I., Al-Attar, A. M., & Hakeem, K. R. (2019). Ajwa dates: A highly nutritive fruit with the impending therapeutic application. Plant and Human Health: Pharmacology and Therapeutic Uses, 3, 209–230.Rahmani, A. H., Aly, S. M., Ali, H., Babiker, A. Y., Srikar, S., & Amjad, A. (2014). Therapeutic effects of date fruits ( Phoenix dactylifera ) in the prevention of diseases via modulation of anti-tumour activity. Int J Clin Exp Med, 7(3), 483–491.Razali, N., Mohd Nahwari, S. H., Sulaiman, S., & Hassan, J. (2017). Date fruit consumption at term: Effect on length of gestation, labour and delivery. Journal of Obstetrics and Gynaecology, 37(5), 595–600.Subash, S., Essa, M. M., Braidy, N., Awlad-Thani, K., Vaishnav, R., Al-Adawi, S., Al-Asmi, A., & Guillemin, G. J. (2015). Diet rich in date palm fruits improves memory, learning and reduces beta amyloid in transgenic mouse model of Alzheimer’s disease. Journal of Ayurveda and Integrative Medicine, 6(2), 111–120. https://doi.org/10.4103/0975-9476.159073Umar Nasir, M., Hussain, S., Jabbar, S., Rashid, F., Khalid, N., Mehmood, A., & Nasir, M. U. (2015). A review on the nutritional content, functional properties and medicinal potential of dates. Science Letters, 3(1), 17–22.


10 Khasiat Buah Epal yang Perlu Anda Tahu

Apakah khasiat buah epal pada kesihatan badan? Artikel ini akan membincangkan beberapa khasiat dan kebaikan buah epal, kandungan nutrisi dan juga kompoun sihat di dalam buah ini.

Buah epal merupakan buah yang tidak asing lagi dalam negara kita. Walaupun ianya bukan buah-buahan tempatan, namun ianya tetap digemari oleh rakyat Malaysia. Buah epal atau nama saintifiknya Malus Domestica merupakan sejenis buah berkulit hijau atau merah dan mempunyai isi berwarna putih. Buah epal turut digunakan secara meluas di dalam industri pembuatan makanan seperti penghasilan jus minuman, jam buah, gula-gula dan banyak lagi. Namun apakah kebaikan yang ditawarkan oleh buah epal ini? Artikel ini membincangkan dengan lebih terperinci akan kebaikan buah epal terhadap kesihatan.

Kalori: 64kcalKarbohidrat: 14.7gSerat: 0.3gProtein: 0.22gLemak: 0.4mg

Di atas menunjukkan kandungan makronutrisi yang terdapat pada buah epal. Di dalam sebiji buah epal bersaiz sederhana, terdapat sebanyak 63 kcal tenaga, 14.7 g karbohidrat, 0.3 g serat, 0.22 protein dan 0.4 lemak.

Kalsium: 6mgZat Besi: 0.22mgFosforus: 10mgSodium: 3mgPotassium: 93mgVitamin C: 5.5mgKarotin: 164mcg

Di atas menunjukkan kandungan mikronutrisi yang terdapat pada buah epal. Di dalam sebiji epal bersaiz sederhana, terdapat sebanyak 6 mg kalsium, 0.22 mg zat besi, 10 mg fosforus, 3 mg sodium, 93 mg potassium, 5.5 mg vitamin C dan 164 µg karotin.

Terdapat pelbagai komponen yang berkhasiat di dalam epal. Antaranya ialah polifenol seperti asid fenolik dan flavonoid. Kandungan polifenol adalah tinggi di bahagian kulit epal dan komponen ini mempunyai sifat anti oksida yang tinggi. Selain itu, epal turut mempunyai polisakarida yang tinggi termasuk pektin. Pektin mempunyai kebaikannya tersendiri seperti menyokong sistem penghadaman. Buah epal juga mempunya fitosterol yang bersifat anti radang di mana ianya bermanfaat untuk perubatan.

10 Khasiat Buah Epal Kepada Kesihatan

1. Membantu penurunan berat badan

Satu kajian percubaan klinikal telah dijalankan ke atas wanita yang mempunyai indeks jisim badan 25 kg/m2 keatas, didapati bahawa pengambilan buah epal sebanyak tiga biji sehari di dalam diet seharian mereka selama 10 minggu dikaitkan dengan penurunan berat badan sebanyak 0.93 kg.

2. Memperbaiki paras kolesterol dalam darah

Satu kajian telah dijalankan ke atas haiwan untuk menguji kesan pengambilan epal ke atas paras kolesterol selepas lima minggu. Didapati bahawa pengambilan epal dapat menurunkan paras kolesterol, LDL and trigliserida dan menaikkan paras HDL.

Artikel Berkaitan: Punca Kolesterol Tinggi dan Rawatan

3. Mengurangkan risiko mendapat strok

Satu kajian telah dijalankan untuk mengkaji warna isi buah dan kaitannya dengan kejadian strok. Didapati di dalam kajian tersebut, pengambilan buah dan sayur yang mempunyai isi berwarna putih seperti epal sebanyak 25 g/sehari mengurangkan risiko strok sebanyak 9%.

Artikel Berkaitan: Tanda Angin Ahmar

4. Mengurangkan risikan kencing manis

Pengambilan epal sebanyak 2 ke 6 biji sehari atau 1 biji sehari dikaitkan dengan 27% dan 28% penurunan risiko untuk menghidap kencing manis berbanding dengan individu yang tidak mengambil epal dalam diet mereka.

Artikel Berkaitan: Tanda-tanda kencing manis dan Rawatan

5. Mengurangkan risiko kanser

Satu kajian telah dijalankan melibatkan 6000 sampel di Itali. Didapati bahawa pengambilan satu atau lebih epal bersaiz sederhana sehari berkait dengan penurunan risiko untuk mendapat kanser berbanding dengan mereka yang mengambil kurang dari satu biji epal sehari.

6. Mengurangkan risiko mendapat penyakit jantung

Pengambilan epal dikaitkan dengan penurunan risiko untuk mendapat penyakit jantung. Kajian menunjukkan pengambilan lebih dari 71 g epal sehari dalam kalangan wanita dikaitkan dengan 43% kurang risiko kematian berkait dengan masalah jantung. Bagi lelaki pula, pengambilan 54 g epal dan lebih sehari dikaitkan dengan 19% kurang risiko.

Artikel Berkaitan: Tanda Serangan Sakit Jantung dan Rawatan

7. Bersifat anti oksida

Satu kajian telah dijalankan di kalangan warga emas di mana mereka telah mengambil 2g/kg epal sehari selama satu bulan. Didapati bahawa pengambilan buah epal telah meningkatkan enzim anti oksida seperti glutathione peroksida.

8. Mengurangkan kejadian asma.

Di dalam satu kajian, didapati bahawa pengambilan buah epal mengurangkan kejadian asma. Selain itu, pengambilan buah epal sebanyal lebih dari 31.2 g sehari berkait dengan penurunan sebanyak 10% risiko untuk mendapat asma.

9. Baik untuk kesihatan tulang

Satu kajian telah dijalankan dalam kalangan wanita berusi 19 ke 50 tahun di mana mereka diminta untuk mengambil epal segar, sos epal dan gula-gula. Analisa air kencing mendapati bahawa pengambilan epal mengurangkan kehilangan kalsium.

10. Melindungi sistem penghadaman

Kajian telah menemuui bahawa pengambilan buah epal dapat melindungi dari ulser perut. Komponen karotenoid dari epal juga melindungi dari H. pylori.

Konklusinya, buah epal mempuyai pelbagai kebaikan dan khasiat untuk kesihatan tubuh badan. Namun haruslah diingat bahawa pengambilannya haruslah secara bersederhana dan mendapatkan nasihat dan pandangan pakar telebih dahulu.

Khasiat Buah yang lain

Cho, K. D., Han, C. K., & Lee, B. H. (2013). Loss of body weight and fat and improved lipid profiles in obese rats fed apple pomace or apple juice concentrate. Journal of medicinal food, 16(9), 823–830.de Oliveira, M. C., Sichieri, R., & Venturim Mozzer, R. (2008). A low-energy-dense diet adding fruit reduces weight and energy intake in women. Appetite, 51(2), 291–295. Hyson D. A. (2011). A comprehensive review of apples and apple components and their relationship to human health. Advances in nutrition (Bethesda, Md.), 2(5), 408–420.Oude Griep, L. M., Verschuren, W. M., Kromhout, D., Ocké, M. C., & Geleijnse, J. M. (2011). Colors of fruit and vegetables and 10-year incidence of stroke. Stroke, 42(11), 3190–3195. Patocka, J., Bhardwaj, K., Klimova, B., Nepovimova, E., Wu, Q., Landi, M., Kuca, K., Valis, M., & Wu, W. (2020). Malus domestica: A Review on Nutritional Features, Chemical Composition, Traditional and Medicinal Value. Plants (Basel, Switzerland), 9(11), 1408.


Daya, Impuls dan Daya Impuls (Huraian Lengkap)

Apakah itu daya, impuls dan daya impuls? Artikel ini akan membincangkan dengan lengkap berkenaan istilah-istilah ini

Daya membawa maksud sesuatu yang dapat mengubah keadaan pegun atau keadaan objek dengan halaju yang seragam. Daya dapat mengubah saiz, kedudukan dan bentuk objek. Daya terbahagi kepada dua iaitu daya seimbang dan daya tidak seimbang.

Daya Seimbang (Pecutan = 0 ms-2)

1. Objek pegun sentiada dalam keadaan pegun

Dua daya yang sama magnitud bertindak bertentangan arah pada suatu kotak kayu. Daya paduan kotak tersebut adalah sifar. Ini bermaksud objek pegun sentiasa dalam keadaan pegun.

Daya Paduan = 100N + (-100N)

2. Objek yang bergerak selalu bergerak  pada halaju tetap

Contohnya, Sebuah kapal terbang bergerak dengan halaju seragam pada ketinggian tetap. Kapal terbang bergerak dengan laju tinggi di dalam udara. Berat kapal terbang diseimbangkan oleh daya angkat daripada sayap. Rintangan udara diseimbangkan oleh daya seretan daripada enjin.

Daya Tidak Seimbang (Pecutan bukan 0 ms-2)

Jika daya paduan yang bertindak ke atas objek bukan sifar, maka kita menyatakan bahawa daya-daya itu tidak seimbang.

1. Objek pada keadaan pegun mula bergerak

Suatu bola yang berada dalam pegun di atas padang mempunyai daya paduan sifar. Apabila bola yang pegun itu ditendang, daya yang dikenakan menyebabkan suatu daya paduan yang bukan lagi sifar. Bola itu akan bergerak pada arah ia ditendang. Bola itu akan memecut dari keadaan rehat dan dalam arah yang sama dengan daya yang dikenakan ketika menendang.

2. Objek yang dalam keadaan bergerak akan mengubah halaju

Dalam suatu permainan bola, seorang pemain memintas dan menendang bola yang sedang bergolek. Daya yang dikenakan akan mengubah arah dan pergerakan bola tersebut. Perubahan pada arah dan magnitud bagi halaju suatu bola menyebabkan pecutan bagi bola itu bukan sifar.

Hubungan antara Daya, Jisim dan Pecutan

Daya adalah berkaitan dengan Hukum Newton Kedua. Hukum Newton Kedua menyatakan pecutan suatu objek itu berkadar terus dengan daya paduan yang dikenakan manakala pecutan pula berkadar songsang dengan jisim.

Dua orang pemuda menolak kotak yang mempunyai jisim yang sama. Pemuda A menolak dengan daya yang besar dengan bergerak lebih cepat berbanding pemuda B. Semakin besar daya, semakin besar pecutan. Maka, pemuda A akan sampai dahulu. Pecutan bergantung kepada daya yang dikenakan.

Dua orang pemuda menolak kotak dengan mengenakan daya yang sama tetapi pemuda A menolak dengan jisim yang lebih berat daripada pemuda B. Apa yang terjadi? Semestinya pemuda B bergerak dengan lebih cepat daripada pemuda A. kesimpulannya, semakin besar jisim semakin kecil pecutan. Pecutan bergantung kepada jisim yang dikenakan ke atas sesuatu objek.

IMPULS DAN DAYA IMPULS

Impuls ialah hasil darab daya (F) dan masa (t) yang bersamaan dengan perubahan momentum

Daya Impuls ialah kadar perubahan momentum dalam suatu perlanggaran atau letupan.

Situasi Yang Melibatkan Daya Impuls Perlu Dikurangkan

Tilam tebal digunakan dalam acara lompat tinggi. Masa untuk atlit jatuh dapat dipanjangkan dan kurang daya impuls dihasilkan. Oleh itu, kecederaan juga dapat dikurangkan.Sarung tangan yang tebal diguna pakai oleh penjaga gol bagi mengurangkan masa hentaman semasa menangkap bola. Oleh itu, kurang daya impuls dihasilkan.Pasir digunakan dalam acara permainan lompat jauh. Atlit lompat jauh akan mendarat di atas pasir. Ini dapat memanjangkan masa hentaman semasa pendaratan. Oleh itu, daya impuls dapat dikurangkan bagi mengelakkan kecederaan kepada atlit.Dalam sukan seperti hoki, bola sepak, sukan tinju dan sebagainya sarung tangan diguna pakai oleh pemain untuk mengurangkan daya impuls. Contohnya, seorang peninju memakai untuk meningkatkan masa hentaman apabila tumbukan dilakukan. Seterusnya, kecederaan  teruk dapat dielakkan.Semasa pendaratan di atas tanah, ahli payung terjun membengkokkan kaki. Dengan cara ini, dapat mengurangkan daya impuls dengan memanjangkan masa hentaman kaki dengan tanah.

Situasi Daya  Impuls Perlu Ditingkatkan

Kepingan kayu yang tebal dapat dipotong hanya menggunakan tangan bagi ahli karate. Mengapa boleh berlaku sedemikian? Halaju tangan yang cepat membolehkan terdapat perubahan momentum tangan dalam masa yang singkat, lalu daya impuls yang besar dikenakan ke atas kepingan kayu dan seterusnya kayu akan pecah.Perhatikan semasa menggunakan lesung batu untuk menumbuk makanan. Alu diangkat ke atas dan menumbuk makanan di dalam lesung dengan cepat. Alu yang mempunyai halaju yang tinggi diberhentikan oleh lesung dalam sela masa yang singkat. Oleh itu, daya impuls yang besar dihasilkan.Tukul yang digunakan umtuk menukul paku bergerak pada kelajuan yang tinggi. Masa tindakan adalah pendek apabila halaju tinggi. Maka daya impuls yang besar dapat dihasilkan.

Terdapat pelbagai situasi yang melibatkan daya. Daya yang terlibat dalam sesuatu situasi boleh membawa kebaikan dalam urusan seharian kita. Kereta yang lengkap dengan sistem keselamatan kenderaan  dapat mengurangkan kecederaan kepada penumpang apabila berlakunya kemalangan. Oleh itu, pentingnya untuk kita sentiasa peka dan mengamalkan etika yang selamat dalam setiap situasi tidak kiralah dalam permainan, dalam pemanduan, melakukan aktiviti sukan dan sebagainya.

Artikel Berkaitan: Hukum Newton

Nor Fazilla Ismail. “Bab 2.” NorFazillaIsmail, 23 Aug. 2017Fizik Tingkatan, M. (n.d.). . Nilam Publication. Retrieved February 20, 2021


10 Makanan Tinggi Vitamin A yang Anda Perlu Tahu

Apakah jenis makanan yang mengandungi Vitamin A yang tinggi? Artikel ini akan membincangkan jenis makanan yang mengandungi vitamin A yang tinggi.

Vitamin A merupakan salah satu vitamin larut lemak selain vitamin D, vitamin E dan vitamin K. Vitamin A tidak boleh dibuat sendiri oleh badan. Ianya disimpan di dalam hati dan boleh dibahagikan kepada dua jenis. Jenis vitamin A yang pertama berasal daripada sumber haiwan, daging, ikan dan makanan tenusu yang dipanggil sebagai retinol manakala sumber vitamin A yang kedua berasal daripada tumbuh-tumbuhan yang terkenal dengan panggilan karotinoid.

Vitamin A membantu membentuk dan mengekalkan kesihatan gigi, rangka dan tisu lembut, penghasilan sel mukus, dan kulit. Vitamin A yang dikenali sebagai retinol sebenarnya berfungsi untuk menghasilkan pigmen di dalam retina mata. Vitamin A memainkan peranan penting dalam meningkatkan penglihatan yang baik terutama pada waktu gelap. Karotinoid yang disebut sebagai beta-karotin pula bertindak sebagai antioksidan yang boleh melindungi sel dari kerosakan yang disebabkan oleh radikal bebas.

10 Makanan yang Mengandungi Tinggi Vitamin A

Vitamin A sebenarnya boleh didapati dalam pemakanan harian. Teruskan membaca artikel untuk mengetahui tentang sumber vitamin A di dalam makanan harian.

Antara makanan yang tinggi dengan vitamin A ialah hati ayam. Pasti terkejut bukan? Hati ayam walaupun boleh didapati di pasar dengan harga yang murah, ternyata mengandungi khasiatnya yang tersendiri. Hati ayam mengandungi vitamin A yang tinggi iaitu kira-kira sebanyak 16,474mcg retinol dan 59mcg bagi setiap 2 bahagian hati ayam seberat 105g.

Jumlah vitamin A yang banyak di dalam hati ayam sememangnya sangat bermanfaat bagi kesihatan mata, sistem imunisasi badan dan sistem reproduksi. Selain daripada vitamin A yang tinggi, hati ayam juga mengandungi jumlah protin yang tinggi zat mineral lain seperti kalsium, fosforus, sodium, potassium dan vitamin lain seperti vitamin B1, vitamin B2, dan vitamin C.

Selain hati ayam, hati lembu tidak ketinggalan dengan kandungan vitamin A di dalamnya yang juga tinggi. Satu bahagian hati lembu iaitu kira-kira seberat 283gram mempunyai sekurang-kurangnya sebanyak 25,294mcg retinol dan 1841mcg karotin di dalamnya. Selain vitamin A yang tinggi, hati lembu juga mengandungi jumlah protin, vitamin B1, vitamin B2, niasin dan juga vitamin C.

Jika dibandingkan dengan hati ayam, hati lembu mengandungi sebanyak 9588mcg jumlah vitamin A bagi setiap 100g hati lembu manakala hati ayam mengandungi sebanyak 15,746mcg jumlah vitamin A bagi setiap 100g. Oleh sebab itu, individu yang mempunyai masalah vitamin A bolehlah mencuba untuk memakan daripada sumber hati ayam atau hati lembu seperti yang telah dinyatakan.

Jika anda tergolong dalam individu yang mempunyai masalah kekurangan vitamin A dan tidak gemar memakan organ dalaman seperti hati, kacang buncis boleh dijadikan salah satu makanan yang boleh dipilih untuk membekalkan vitamin A.

Satu cawan kacang buncis (116gram) mempunyai sebanyak 1205mcg vitamin A dari jenis karotin. Hal ini menjadikan kacang buncis sebagai pembekal vitamin A yang banyak iaitu sebanyak 1036mcg bagi setiap 100gram kacang buncis berbanding dengan kacang panjang yang hanya mempunyai sebanyak 422mcg jumlah karotin.

Selain itu, kacang buncis juga mempunyai jumlah protin yang tinggi. 1 cawan kacang buncis mengandungi 2gram protin dan amat sesuai untuk dimakan sebagai snek sihat.

Kobis cina sebenarnya boleh dikategorikan sebagai sayuran yang tinggi jumlah vitamin A di dalamnya. Kobis cina yang telah dipotong dan dimasukkan ke dalam satu cawan (69gram) mempunyai kira-kira sebanyak 853mcg jumlah vitamin A yang terdiri daripada karotin.

Jumlah ini jika dibandingkan dalam kiraan 100gram kobis cina ialah sebanyak 1117mcg vitamin A. Kobis cina ini sangat sesuai dimasak dengan pelbagai jenis masakan seperti ditumis, dibuat sup ataupun dimasak lemak. Oleh sebab itu, individu yang mengalami masalah kulit atau masalah penglihatan disebabkan kekurangan vitamin A bolehlah menggunkan kobis cina sebagai pilihan sayur-sayuran.

Siapa sangka lobak merah juga merupakan diantara sayur-sayuran yang tinggi dengan jumlah vitamin A. 100gram lobak merah mengandungi sebanyak 2449mcg karotin. Selain vitamin A yang sangat baik untuk kesihatan mata, lobak merah juga boleh diambil bagi menjaga kesihatan kulit.

Kandungan vitamin A yang banyak dan vitamin C yang tinggi iaitu sebanyak 12.3mg bagi setiap satu cawan lobak merah menjadikan fungsi penting lobak dalam menjaga kesihatan kulit.

Tambahan pula, lobak merah mengandungi jumlah serat yang tinggi yang sememangnya baik untuk kesihatan usus dan pencernaan. Satu cawan lobak merah mengandungi sebanyak 1.4gram serat. Oleh itu, cubalah memakan lobak merah untuk menjaga kesihatan.

Cekur manis atau nama saintifiknya Sauropus androgynus merupakan tumbuhan yang sangat popular di Asia Tenggara. Cekur manis tergolong diantara sayuran hijau yang mempunyai vitamin A yang tinggi. Satu cawan cekur manis seberat 34gram mempunyai sebanyak 3308mcg karotin.

Oleh itu, cekur manis dapat membekalkan sebanyak 9730mcg vitamin A bagi setiap 100gram.  Selain mempunyai vitamin A yang tinggi, cekur manis juga mempunyai tinggi vitamin B, vitamin C, protin dan mineral seperti potasium.

Secara tidak langsung, cekur manis dapat membantu menurunkan tekanan darah tinggi, menjaga kesihatan jantung dan mengurangkan risiko kencing manis. Serat yang tinggi yang terdapat di dalam cekur manis seterusnya dapat melawaskan system pencernaan dan memperbaiki pergerakan usus besar.

Lada merah selain menjadi bahan tambahan pelengkap masakan, turut menggandungi vitamin A yang tinggi. ¼ cawan lada merah seberat 29gram sebenarnya mempunyai 2629mcg vitamin A yang baik untuk kesihatan mata, kulit dan sistem peranakan. 100gram lada merah yang mempunyai 8974mcg vitamin A turut mempunyai tinggi potasium iaitu sebanyak 419mg potasium. Oleh sebab itu, masukkanlah lada di dalam masakan untuk menambahkan jumlah pengambilan vitamin A harian.

Makanan yang mengandungi kandungan vitamin A yang tinggi di dalam kategori telur ialah telur itik. Telur itik sebenarnya mempunyai jumlah vitamin A yang tinggi jika dibandingkan dengan telur-telur yang lain. 1 biji telur itik bersaiz sederhana atau kira-kira mempunyai berat sebanyak 73g sebenarnya mempunyai 382mcg jumlah vitamin A yang terdiri daripada retinol dan karotin.

Jika dibandingkan dengan telur-telur yang lain, telur itik mempunyai sebanyak 589mcg jumlah vitamin A bagi setiap 100g berbanding dengan telur ayam 350mcg, telur puyuh 211mcg dan telur penyu 21mcg bagi setiap 100gram berat.

Kwini merupakan buah yang berbentuk seperi mangga tetapi mempunyai rasa dan bau yang lebih kuat berbanding mangga biasa. Disebalik rasa dan bau kwini yang kuat dan menyelerakan, kwini sebenarnya mengandungi vitamin A yang tinggi berbanding dengan buah-buahan yang lain.

Khasiat kwini dapat dibuktikan dengan kandungan vitamin A di dalamnya sebanyak 1888mcg bagi setiap 100gram kwini. Oleh sebab itu, jika anda memakan 1 biji kwini seberat 237gram, anda sebenarnya telah memperoleh 3043mcg vitamin A.

Jika dibandingkan dengan mangga biasa dan bacang, mangga biasa hanya mempunyai jumlah minima vitamin A manakala bacang hanya mempunya sebanyak 255mcg bagi setiap 100g bacang. Oleh sebab itu, carilah mangga kwini jika ingin menaikkan jumlah vitamin A di dalam badan berbanding buah-buahan lain.

Mengikut kajian, vitamin, protin dan mineral yang terdapat di dalam ikan bilis sangat bermanfaat bagi kesihatan. Antaranya termasuklah membina tulang yang kuat dan mengurangkan risiko berlakunya osteoporosis.

Kalsium dan vitamin A di dalam ikan bilis dapat membantu dalam melambatkan tulang dan gigi menjadi rapuh dimana 100gram ikan bilis mempunyai sebanyak 130mcg vitamin A. Namun begitu, penggunaan ikan bilis haruslah secara bersederhana disebabkan kebanyakan ikan bilis kering yang berada dipasaran tinggi dengan sodium dan berisiko untuk menaikkan tekanan darah.

Kesimpulannya, keperluan pengambilan vitamin A yang disarankan dalam kehidupan harian ialah sebanyak 600mcg bagi orang dewasa dalam lingkungan umur 19 tahun hingga 65 tahun. Keperluan Vitamin A ini sebenarnya boleh didapati dan dipenuhi melalui makanan dan bahan semula jadi.

Ada juga makanan-makanan lain yang diperkaya dengan vitamin A yang lain seperti bijirin penuh, susu, dan jus buah-buahan yang boleh didapati di pasaraya. Namun begitu, pengambilan vitamin A dalam jumlah yang besar menggunakan makanan tambahan atau pil suplimentasi adalah tidak disarankan tanpa sebab-sebab yang tertentu. Oleh itu, cubalah untuk mendapatkan vitamin A harian secara semulajadi mengikut keperluan yang disarankan.

Eom, H. J., Kang, H. J., Yoon, H. S., Kwon, N. R., Kim, Y., Hong, S. T., … & Lee, J. (2019). A study on contents of beta-carotene in local agricultural products. The Korean Journal of Food And Nutrition, 32(4), 335-341.Ismail, A., & Cheah, S. F. (2003). Determination of vitamin C, β-carotene and riboflavin contents in five green vegetables organically and conventionally grown. Malaysian journal of nutrition, 9(1), 31-39.Mason JB. Vitamins, trace minerals, and other micronutrients. In: Goldman L, Schafer AI, eds. Goldman-Cecil Medicine. 25th ed. Philadelphia, PA: Elsevier Saunders; 2016:chap 218.Mou, B. (2005). Genetic variation of beta-carotene and lutein contents in lettuce. Journal of the American Society for Horticultural Science, 130(6), 870-876.Ross CA. Vitamin A deficiencies and excess. In: Kliegman RM, St. Geme JW, Blum NJ, Shah SS, Tasker RC, Wilson KM, eds. Nelson Textbook of Pediatrics. 21st ed. Philadelphia, PA: Elsevier; 2020:chap 61.Salwen MJ. Vitamins and trace elements. In: McPherson RA, Pincus MR, eds. Henry’s Clinical Diagnosis and Management by Laboratory Methods. 23rd ed. St Louis, MO: Elsevier; 2017:chap 26.So YT. Deficiency diseases of the nervous system. In: Daroff RB, Jankovic J, Mazziotta JC, Pomeroy SL, eds. Bradley’s Neurology in Clinical Practice. 7th ed. Philadelphia, PA: Elsevier; 2016:chap 85.WO2012144708A1. (2011). Anchovies calcium content. Method for extracting highly enriched calcium powder from salted anchovy, and highly enriched calcium powder prepared thereby.


10 Khasiat Sengkuang Yang Anda Perlu tahu

Apakah khasiat sengkuang pada kesihatan? Artikel ini akan membincangkan beberapa khasiat sengkuang, kandungan nutrisi dan komponen berkhasiat di dalam tumbuhan ini.

Pachyrhizus erosus atau lebih dikenali sebagai sengkuang, merupakan sejenis sayuran yang berasal dari Mexico dan Amerika Tengah hingga ke Costa Rica. Sayuran ini dibawa ke Timur Jauh oleh orang Sepanyol dari Acapuloc ke Manila dan Ambon. Kemudian, sayuran ini dibawa ke China dari Filipina dan bahagian lain di seluruh Asia Tenggara termasuk Malaysia.

Sengkuang adalah tumbuhan bawah tanah yang memiliki kulit nipis dan terdapat akar kecil pada buahnya. Akarnya menjadi ubi. Satu pokok sengkuang yang ditanam menghasilkan sebiji ubi yang bujur bulat. Namun begitu, sengkuang liar, satu pokok menghasilkan beberapa ubi yang memanjang.

Sengkuang mempunyai rasa yang manis dan sedikit berkanji seakan-akan rasa epal atau kacang hijau mentah. Sengkuang boleh dimakan secara mentah bersama-sama buah-buahan yang lain, dijadikan sebagai ulam atau dimasak melalui cara goreng kilas, dijadikan sup atau dicampur dengan makanan laut ataupun daging. Sengkuang calit, adalah makanan popular pada zaman sekarang dimana sengkuang mentah dimakan bersama sos khas.

Masyakat kini menggunakan sengkuang dalam pelbagai cara. Sengkuang dikeringkan untuk dijadikan ubat herba yang direbus dan diminum untuk merawat demam panas dan menyejukkan badan. Ada yang menjadikan sengkuang sebagai jus yang ditambah gula untuk melawaskan pembuangan air kencing, penawar demam kuning dan gout. Manakala biji sengkuang pula ditumbuk lumat dan dicampurkan dengan air atau garam dan disapu pada kulit yang dijangkiti kurap. Tahukah anda sengkuang mempunyai kandungan nutrisi dan komponen penting yang terbaik?

Komponen Penting Dalam Sengkuang

Sengkuang mengandungi inulin, sejenis serat larut yang ditemui didalam tumbuh-tumbuhan. Inulin adalah komponen yang memberikan rasa manis semulajadi dan mengandungi indeks glisemik sebanyak 51. Inulin juga dikategorikan sebagai fruktan iaitu sejenis prebiotik. Fruktan adalah rantaian bagi molekul fruktos.

Rantaian ini akan berhubung bersama dan tidak boleh dicernakan oleh usus kecil. Jadi, inulin akan bergerak sehingga ke usus kecil dan menjadi makanan untuk bakteria baik dalam usus. Inulin memberi banyak kesan yang baik terhadap kesihatan.

Insulin membantu dalam penyerapan garam hempedu, memudahkan proses penyahkumuhan, meningkatkan kekuatan antibodi, menggalakkan proses pencernaan dan memberikan rasa kenyang yang lebih lama. Inulin akan bercantum dengan karbohidrat yang akan melambatkan proses penghasilan gula dalam darah. Inulin akan mengelakkan daripada paras gula meningkat secara mendadak selepas makan.

Kandungan Nutrisi Dalam Sengkuang

Pasti para pembaca tidak percaya bahawa sengkuang juga mengandungi nutrisi penting seperti karbohidrat, protein, lemak, serat dan lain-lain. Selain itu, sengkuang turut mengandungi vitamin dan mineral sama seperti tumbuhan lain. Perkara dibawah menunjukkan komposisi nutrisi penting dalam sengkuang:

Kalor: 39kcalKarbohidrat: 14.9%Protein: 1.23%Lemak: 0.1%Serat: 1.4%

Perkara dibawah pula menunjukkan kandungan vitamin dan mineral untuk 100g sengkuang berdasarkan kajian yang telah dijalankan.

Vitamin B1: 0.05mgVitamin B2: 0.02mgVitamin B3: 0.2mgVitamin B6: 0.25mgVitamin C: 14mgAsid Folik: 0.001mgKalsium: 16mgMagnesium: 12.9mgNatrium: 35mgKalium: 172mgKuprum: 0.048mgFosforus: 1.4mg

10 Khasiat Sengkuang Terhadap Kesihatan

Sengkuang mempunyai kesan antioksidan yang melindungi tubuh badan daripada kerosakan sel. Antioksidan melindungi daripada kerosakan sel dengan melawan radikal bebas, molekul berbahaya yang menyebabkan tekanan oksida.

Tekanan oksida boleh menyebabkan penyakit kronik seperti kanser, kencing manis, penyakit berkaitan jantung dan penyusutan kognitif. Sumber makanan seperti sengkuang yang mengandungi antioksidan yang tinggi berupaya melindungi daripada tekanan oksida dan mengurangkan risiko berlakunya penyakit kronik.

Kajian menunjukkan bahawa sengkuang mempunyai kesan antibakteria iaitu keupayaan untuk melawan bakteria. Sengkuang mempunyai flavonoid, tanin, kuonin, saponin, alkaloid dan triterpenoid. Kajian tersebut menunjukkan bahawa ekstrak sengkuang berupaya untuk melawan bakteria Staphylococcus aureus.

Selain itu, ekstrak sengkuang efektif dalam melawan tungau Sarcoptes scabiei yang menyebabkan penyakit kulit pada kulit haiwan ternakan. Ekstrak tersebut juga berupaya untuk membunuh nyamuk Aedes aegypti pada peringkat larva dan pupa.

3. Kesan Anti Penuaan

Sengkuang dikenali sebagai tumbuhan perubatan yang menjadi khasiat terbaik untuk anti penuaan. Sengkuang mempunyai sebatian saponin, alkaloid, terpenoid, flavonoid dan tanin. Sebatian ini menghalang daripada berlakunya pigmentasi pada kulit disebabkan oleh radiasi ultraviolet.

Saponin melindungai daripada kerosakan kulit  disebabkan oleh radikal bebas yang terjadi akibat penyerapan sinaran ultraviolet. Sengkuang juga mengandungi sebatian fitokimia seperti flavonoid, retinoid dan fenilfuranokumarin.

Flavonoid dan polifenol akan menghalang proses melanogenesis iaitu proses dimana pigmen melanin dihasilkan. Flavonoid merupakan pelindung matahari semulajadi untuk menghalang dari kerosakan kulit disebabkan oleh radikal bebas serta kesan daripada bahan fenolik dalam menghalang pembentukan melanin.

4. Membantu Mengurangkan Berat Badan

Sengkuang adalah satu satu sumber makanan terbaik untuk yang sedang berdiet. Ini kerana sengkuang merupakan makanan yang tinggi nutirisi tetapi rendah kalori.

Sengkuang mengandungi air dan serat yang tinggi, yang membantu untuk berasa kenyang lebih cepat dan lebih lama. Inulin, sejenis serat yang terkandung dalam sengkuang membantu untuk mengawal selera makan dengan memberikan rasa kenyang lebih lama. Ini kerana asid lemak rantai pendek dan keupayaan untuk meningkatkan hormon yang membantutkan selera makan.

Selain itu, serat inulin membantu untuk mengekalkan paras gula pada tahap normal dan mengelakkan daripada paras gula meningkat secara mendadak sejurus selepas makan.

5. Penggalakan Proses Pencernaan

Kandungan serat dalam sengkuang membantu untuk proses pencernaan yang lebih lancar. Inulin, sejenis serat membantu meningkatkan pergerakan dalam usus terutamanya pesakit yang mengalami sembelit. Selain itu, kandungan air yang banyak dalam sengkuang membantu meredakan sembelit. Makanan seperti sengkuang membantu untuk memenuhi keperluan air dalam badan.

6. Membantu Bakteria Baik

Sengkuang tinggi dengan inulin, iaitu sejenis prebiotik yang merupakan makanan kepada bakteria baik dalam usus. Pemakanan yang tinggi dengan prebiotik akan meningkatkan jumlah bakteria baik dalam usus dan melawan bakteria jahat.

Kajian menunjukkan bahawa jenis bakteria yang terdapat dalam usus akan memberi kesan terhadap berat badan, sistem imunisasi dan juga emosi. Pengambilan makanan yang mengandungi prebiotik akan menggalakkan pertumbuhan bakteria yang berupaya untuk mengurangkan risiko penyakit kronik seperti penyakit jantung, kencing manis, obesiti dan juga penyakit buah pinggang.

7. Mengawal Penyakit Kencing Manis

Sengkuang membantu dalam mengawal penyakit kencing manis. Satu kajian telah dilakukan terhadap haiwan yang pada keadaan hyperglisemia. Hyperglisemia adalah keadaan dimana paras gula dalam darah menjadi tinggi.

Ini akan menjadi toksik kepada sel pankreas dan mengurangkan sensitiviti insulin dan menyebabkan ketidaktoleransi terhadap glukos. Ektrak sengkuang yang diberikan menurunkan dan mengekalkan paras gula dalam darah kepada paras yang normal.

Pengambilan ekstrak sengkuang telah meningkatkan toleransi terhadap glukos iaitu keadaan dimana insulin berupaya untuk menukarkan karbohidrat kepada gula ringkas.

Artikel Berkaitan: Tanda-tanda Kencing Manis dan Rawatan

8. Melindungi Kesihatan Jantung

Sengkuang merupakan pilihan yang baik untuk melindungi kesihatan jantung kerana mengandungi pelbagai nutrisi penting. Sengkuang mengandungi serat yang membantu untuk mengurangkan paras kolesterol. Serat menghalang kolesterol daripada diserap ke dalam usus dan menghalang organ hati daripada menghasilkan lebih banyak kolesterol.

Terdapat kajian menunjukkan bahawa pengambilan serat yang mencukupi berjaya mengurangkan paras kolesterol dan kolesterol jahat (LDL-kolesterol). Selain itu, sengkuang mengandungi kalium yang berfungsi untuk mengembangkan saluran darah agar peredaran darah lancar ke seluruh badan. Ini akan mengelakkan daripada tekanan darah menjadi tinggi.

Pengedaran darah yang lancar turut dibantu oleh zat besi dan kuprum yang juga penting untuk penghasilan sel darah merah. Sengkuang turut mengandungi nitrat yang penting untuk meningkatkan prestasi senaman dan juga pengaliran darah. Sengkuang juga mampu mengurangkan risiko darah beku berdasarkan satu kajian terhadap satu kumpulan yang mengamalkan jus sengkuang dalam diet setiap hari.

Tanda-tanda Sakit Jantung dan RawatanPunca kolesterol Tinggi dan Rawatan

9. Mengelakkan Penyakit Tulang Rapuh

Kajian telah menunjukkan bahawa sengkuang membantu dalam mencegah penyakit tulang rapuh atau dikenali sebagai osteoporosis. Osteoporosis adalah satu keadaan kehilangan kepadatan tulang, mengakibatkan tulang-tulang rapuh dan mudah patah.

Satu kajian terhadap haiwan dijalankan dan keputusan menunjukkan bahawa haiwan yang telah disuntik dengan ekstrak sengkuang mempunyai kepadatan tulang yang tinggi dan meningkatkan kepanjangan tulang pada bahagian kaki. Ini kerana kandungan isoflavon dalam sengkuang menghalang kehilangan jisim tulang dan meningkatkan penyerapan kalsium ke dalam tulang.

Artikel Berkaitan: 10 Makanan Tinggi Kalsium

10. Mengelakkan Pembentukan Sel Kanser

Satu kajian terhadap haiwan dijalankan untuk mengkaji kesan ektraks sengkuang terhadap pembentukan dan penghasilan sel kanser. Inulin, sejenis prebiotik yang berupaya untuk menghalang sel kanser daripada membesar dan merebak ke organ yang lain.

Inulin mempunyai kesan perlindungan bermula dari fasa permula, semasa fasa tumbesaran, kesan antikarsinogenik ini dianggap sebagai penghalang kepada sel kanser untuk terhasil dan membesar. Ini kerana saiz sel kanser dalam kumpulan haiwan yang tidak diberikan ekstrak sengkuang membesar dua kali ganda setelah enam hari eksperimen dijalankan. Selain itu, bilangan sel kanser dalam kumpulan haiwan tersebut bertambah.

Sengkuang yang hanya dianggap sebagai sejenis sayur-sayuran yang digunakan dalam beberapa masakan. Namun demikian, setelah membaca artikel ini, diharap dapat mengubah perspektif para pembaca terhadap sengkuang. Sengkuang yang mempunyai pelbagai nutrisi berupaya untuk melawan penyakit dan melindungi tubuh badan. Mungkin, selepas ini, pelbagai resepi baru yang menggunakan sengkuang boleh dihasilkan agar sengkuang dapat diamalkan sebagai diet seharian.

Diharapkan artikel khasiat sengkuang ini dapat memberikan sedikit sebanyak maklumat berkenaan khasiat sengkuang dan kandungan nutrisinya pada pada pembaca.

Khasiat Tumbuh-tumbuhan yang lain

Arnarson, A. (2020). What to know about inulin, a healthful prebiotic. Medical News Today. Nurrochmad, A., Leviana, F., Wulancarsari, C.G., Lukitaningsih, E. (2010).  Phytoestrogens of Pachyrhizus erosus prevent bone loss in an ovariectomized rat model of osteoporosis. International Journal of Phytomedicine, 2, 363-372.Siregar, I.D., Kusuma, H.S.W., Widowati, W., Marpaung, H.H., Ferdinand, S., Fachrial, E., & Lister, I.N.E. (2019). Antioxidant and antithyrosinase activities of ethanolic pachyrhizuserosus peel and tuber extract. Majalah Kedokteran Bandung, 51(2), 75-81. Supari, I.H., Leman, M.A., & Zuliari, K. (2016). Efektivitas antibakteri ekstrak biji bengkuang (Pachyrrhizus erosis) terhadap pertumbuhan Streptococcus mutans secara in vitro. Pharmacon Jurnal Ilmiah Farmasi, 5(3). ISSN: 2302-2493Taper, H.S., & Roberfroid, M. (1999). Influence of inulin and oligofructose on brease cancer and tumor growth. The Journal of Nutrition, 129(7), 1488-1491. Yuniritha, E., Avelia, A., & Andrafikar (2019). Effectiveness of jicama probiotic   yoghurt (Pachyrhizus erosus) on blood glucose in diabetic mice. Knowledge.


Cara Tanam Pokok Kucai Yang Mudah dan Betul

Bagaimanakah cara untuk tanam pokok kucai dengan kaedah yang betul? Artikel ini akan membincangkan cara tanam pokok kucai, pembajaan dan penjagaan pokok ini.

Kucai atau nama saintifiknya Allium tuberosum merupakan sejenis tanaman jangka masa pendek dan mempunyai rasa seakan bawang. Ianya mempunyai daun hijau yang boleh tumbuh panjang sehingga 38cm.

Daun kucai kerap digunakan sebagai bahan masakan bagi meningkatkan rasa dan aroma hidangan. Selain itu, kucai mengandungi pelbagai khasiat seperti vitamin dan karotin yang boleh membantu masalah penyakit dalaman.

Hal ini kerana, ianya tergolong dalam keluarga bawang iaitu Alliaceae. Tanaman ini kurang dipasarkan secara komersial oleh peniaga di pasar.  . Restoran dan kedai makan pada hari ini semakin hari semakin banyak dibuka seperti cendawan tumbuh lepas hujan.

Daun kucai sebagai salah satu bahan yang kerap digunakan untuk menu hidangan seperti mee goreng dan sebagainya. Oleh itu, pengusaha kedai makanan tersebut adalah merupakan target utama jualan daun kucai kerana mereka amat memerlukannya.

Bagi menjayakan tanaman ini, beberapa langkah proaktif bagi memajukan komiditi ini hendaklah dipergiatkan seperti melalui kursus penanaman mampu memberi pendedahan baru kepada masyarakat bagi mengusahakan tanaman ini.

Justeru itu, ilmu tentang penanaman tanaman ini juga boleh diperolehi dan digunapakai untuk tujuan penanaman samada secara kecil-kecilan mahupun komersial. Melalui artikel kali ini, saya ingin mendedahkan tentang cara penanaman pokok kucai dengan betul dan berkesan.

Syarat-syarat asas tanamannya tidaklah begitu rumit untuk dipenuhi dan ianya mudah untuk ditanam. Dari segi penyediaan tanah, ianya boleh ditanam pada apa-apa jenis tanah serta masih boleh tumbuh dengan subur. Paling disyorkan adalah ianya ditanam pada tanah yang mengandungi kandungan organik yang tinggi.

Tanah tersebut boleh disediakan dengan menyediakan media campuran tanah bersama dengan kompos, tinja dan sebagainya. Untuk keperluan suhu pula, terdapat 2 pecahan bergantung kepada geografi kawasan. Untuk kawasan tanah tinggi, suhu optimum yang diperlukan adalah sekitar 20°C dan tanah rendah pula adalah sekitar 25-27°C. Antara keperluan lain adalah seperti cahaya.

Kawasan yang terdedah sepenuhnya terhadap matahari tidak menjadi masalah untuk tanaman ini. Akan tetapi perlu dirancang dengan rapi bagi memastikan pokok kucai menerima pancaran cahaya selama 12-13 jam sehari untuk pertumbuhan yang baik. Akhir sekali, pastikan tanah yang digunakan mencapai nilai pH sekitar 4.5-6.5 kerana ianya sangat sesuai dengan keadaan tanah yang agak berasid.

Kebiasaannya, tanaman ini akan ditanam menggunakan biji benih ataupun rizom. Setelah daun kucai dituai, umbisi yang tertinggal boleh digunakan untuk penanaman semula. Selain itu, benihnya juga boleh dibeli melalui premis pertanian yang berdekatan mahupun melalui talian. Setelah rizom diperolehi, ianya sudah boleh terus ditanam pada tanah tanpa memerlukan tempoh semaian.

Untuk memulakan penanaman ini, terdapat 2 pilihan untuk dijadikan media tanaman iaitu pada batas ataupun pasu. Jika ditanam pada batas, sediakan batas berukuran 1m lebar dan 20-30cm tinggi dan amalkan penjarakkan tanaman menggunakan ukuran 10 x 10cm antara tanaman. Untuk penanaman di dalam pasu pula, sediakan tanah campuran (3:2:1) sebagai media tanaman.

Dengan menggunakan biji benih yang disediakan, masukkan 1-3 biji benih dalam lubang pada kedalaman 2cm.  Manakala jika menggunakan rizom, tanam sedalam 5cm dalam setiap lubang.  Selepas itu, timbuskan sahaja tanah pada lubang tersebut tanpa mampatkan tanah.  Akhir sekali, siram tanaman pada kadar secukupnya sehingga tempoh penuaian.

Kucai sangat bergantung kepada keperluan air. Tanpa bekalan air yang mencukupi pertumbuhannya akan terganggu dan tidak stabil sehingga boleh menyebabkan kerugian sekiranya tidak mencapai piawaian pasaran. Penyiraman hendaklah dilakukan sebanyak 2 kali sehari bagi mengekalkan kelembapan tanah. Bagi memastikan sistem pengairan dalam keadaan terkawal, sistem saliran perlu ditambahbaik bagi memastikan bekalan air sentiasa mencukupi sewaktu kemarau panjang.

Berikut adalah waktu dan kadar baja yang diperlukan untuk tanaman kucai:

Kawalan Rumpai, Penyakit dan Perokok

Setakat ini tiada sebarang masalah serius berkaitan dengan penyakit dan perosak terhadap tanaman kucai. Akan tetapi, musuh utama yang mengganggu pertumbuhannya adalah rumput. Bagi mengatasi masalah ini, lakukan kerja merumpai secara berkala sekurangnya 2 minggu sekali menggunakan tangan sekiranya ditanam dalam pasu. Manakala untuk penanaman di batas pula, ianya boleh ditangani dengan melaksanakan semburan racun rumput seperti Paraquat pada bahagian antara batas dan tepi batas.

Untuk penanaman menggunakan biji benih, selepas 12 minggu dari tempoh penanaman, tuaian kali pertama boleh dijalankan. Kemudian, ianya boleh dituai semula setiap 12 minggu. Manakala untuk penanaman menggunakan rizom, tempoh masa untuk tuaian adalah seawal 2-3 minggu selepas penanaman dan boleh dituai semula selepas 2 minggu daripada penuaian pertama.

Cara-cara menuai daun kucai adalah dengan memotong 2-3cm dari jarak permukaan tanah menggunakan pisau atau gunting yang steril dan tajam.

Jangan buang rizom yang tertinggal pada tanah kerana ianya masih boleh menghasilkan daun baru. Dari segi pengendalian lepastuai, hasil kucai yang telah dituai hendaklah disimpan segera di dalam bilik sejuk bagi memastikan kesegaran berpanjangan dan memanjangkan tempoh penyimpanan.

Diharapkan artikel cara tanam pokok kucai ini akan dapat memberikan sedikit sebanyak pengetahuan kepada para pembaca.

Cara Tanam pokok lain yang anda perlu tahu:

Yaseer S.M., Yusmizawati M.Y., Mohamad A. M., Rashidan A. dan Omar T. (2013). Teknologi penanaman kucai secara fertigasi. Buletin Teknologi MARDI, Bil.4(2013): 29 – 34.Anim Hosnan (2014). Kucai – Teknologi Tanaman. Diakses pada Mac 7, 2021.